Πρόταση ΚΑΝΟΝΙΣΜΟΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ σχετικά με τη θέσπιση συστήματος εισόδου /εξόδου για την καταχώριση δεδομένων εισόδου και εξόδου των υπηκόων τρίτων χωρών που διέρχονται από τα εξωτερικά σύνορα των κρατών μελών της Ευρωπαϊκής Ένωσης (ΣΚΕΕ) /* COM/2013/095 final - 2013/0057 (COD) */





ΑΙΤΙΟΛΟΓΙΚΗ ΕΚΘΕΣΗ 1. ΠΛΑΙΣΙΟ ΤΗΣ ΠΡΟΤΑΣΗΣ · Αιτιολόγηση και στόχοι της πρότασης Στην ανακοίνωσή της, της 13ης Φεβρουαρίου 2008, σχετικά με την προετοιμασία των επόμενων σταδίων όσον αφορά τη διαχείριση των συνόρων στην Ευρωπαϊκή Ένωση[1], η Επιτροπή πρότεινε τη θέσπιση συστήματος καταχώρισης εισόδου/εξόδου (ΣΚΕΕ). Το εν λόγω σύστημα συνεπάγεται κυρίως την ηλεκτρονική καταχώριση των ημερομηνιών και των τόπων εισόδου και εξόδου κάθε υπηκόου τρίτης χώρας στον οποίο χορηγείται άδεια βραχείας διαμονής. Η πρόταση αυτή υιοθετήθηκε στο πρόγραμμα της Στοκχόλμης[2] που εγκρίθηκε από το Ευρωπαϊκό Συμβούλιο τον Δεκέμβριο του 2009. Ανταποκρινόμενη στο αίτημα του Ευρωπαϊκού Συμβουλίου της 23ης και 24ης Ιουνίου 2011 για ταχεία προώθηση της δέσμης για τα ευφυή σύνορα, δηλαδή της επεξεργασίας νομοθετικών προτάσεων για τη θέσπιση συστήματος καταχώρισης εισόδου/εξόδου (ΣΚΕΕ) και τη θέσπιση προγράμματος καταχώρισης ταξιδιωτών (ΠΚΤ)[3], η Επιτροπή δημοσίευσε ανακοίνωση στις 25 Οκτωβρίου 2011[4], σχετικά με τις επιλογές εφαρμογής του ΣΚΕΕ και του ΠΚΤ. Η παρούσα πρόταση υποβάλλεται μαζί με πρόταση για τη θέσπιση προγράμματος καταχώρισης ταξιδιωτών και πρόταση για την τροποποίηση του κοινοτικού κώδικα σχετικά με τους κανόνες που διέπουν τους ελέγχους στα σημεία διέλευσης των εξωτερικών συνόρων και την επιτήρηση των εξωτερικών συνόρων (κώδικας συνόρων του Σένγκεν)[5] για τους σκοπούς της λειτουργίας των δύο νέων συστημάτων. Υποβάλλεται χωριστή εκτίμηση επιπτώσεων για το κάθε σύστημα. · Γενικό πλαίσιο Σύμφωνα με τον κώδικα συνόρων του Σένγκεν, οι πολίτες της ΕΕ και άλλα πρόσωπα που απολαμβάνουν το δικαίωμα της ελεύθερης κυκλοφορίας βάσει του δικαίου της Ένωσης (π.χ. μέλη της οικογένειας πολιτών της ΕΕ) κατά τη διέλευση των εξωτερικών συνόρων υποβάλλονται σε ελάχιστο έλεγχο, τόσο κατά την είσοδο όσο και την έξοδο, που συνίσταται στην επαλήθευση του ταξιδιωτικού εγγράφου για τη διαπίστωση της ταυτότητας ενός προσώπου. Όλοι οι άλλοι υπήκοοι τρίτων χωρών, ωστόσο, πρέπει να υπόκεινται, κατά την είσοδο, σε ενδελεχή έλεγχο, δηλαδή σε έλεγχο του σκοπού της διαμονής τους, του αν διαθέτουν επαρκή μέσα διαβίωσης, καθώς και σε έρευνα στο σύστημα πληροφοριών Σένγκεν (SIS) και σε εθνικές βάσεις δεδομένων. Ο κώδικας συνόρων του Σένγκεν δεν περιέχει διατάξεις σχετικά με την καταγραφή των διασυνοριακών κινήσεων των ταξιδιωτών. Σήμερα, ο μόνος τρόπος ένδειξης των ημερομηνιών εισόδου και εξόδου είναι η σφράγιση του ταξιδιωτικού εγγράφου, που μπορεί να χρησιμοποιείται από τους συνοριοφύλακες και τις αρχές μετανάστευσης για τον υπολογισμό της διάρκειας διαμονής ενός υπηκόου τρίτης χώρας στον χώρο Σένγκεν, η οποία δεν μπορεί να υπερβαίνει τις 90 ημέρες ανά περίοδο 180 ημερών. Άλλα μέτρα και εργαλεία που διατίθενται στα σημεία συνοριακής διέλευσης, όπως βάσεις δεδομένων (SIS και το σύστημα πληροφοριών για τις θεωρήσεις - VIS), η εξέταση των οποίων είναι υποχρεωτική κατά την είσοδο, αλλά όχι κατά την έξοδο, δεν αποσκοπούν στην καταγραφή των συνοριακών διελεύσεων και δεν προβλέπουν αυτή τη λειτουργία. Ο κύριος σκοπός του VIS είναι η επαλήθευση του ιστορικού της αίτησης θεώρησης και, κατά την είσοδο, η εξακρίβωση αν το πρόσωπο που παρουσιάζει τη θεώρηση στα σύνορα είναι το πρόσωπο στο οποίο χορηγήθηκε η θεώρηση. Επί του παρόντος, δεν υπάρχουν διαθέσιμα ηλεκτρονικά μέσα για να ελέγχεται αν, σε ποιο σημείο και πότε ένας υπήκοος τρίτης χώρας εισέρχεται ή εξέρχεται από τον χώρο Σένγκεν. Δυσκολίες παρακολούθησης της επιτρεπόμενης διαμονής των υπηκόων τρίτων χωρών προκαλούν επίσης η χρήση και η ποιότητα των σφραγίδων (π.χ. αναγνωσιμότητα, χρονοβόρα διαδικασία υπολογισμού της διαμονής, παραποίηση και πλαστογράφηση). Για τους λόγους αυτούς, δεν υφίσταται καμία συνεκτική καταχώριση των εισόδων και των εξόδων των ταξιδιωτών προς και από τον χώρο Σένγκεν σε επίπεδο ΕΕ και, ως εκ τούτου, τα κράτη μέλη δεν διαθέτουν αξιόπιστα μέσα για να προσδιορίσουν αν ένας υπήκοος τρίτης χώρας έχει υπερβεί τη διάρκεια του δικαιώματος διαμονής του. Δεκατρία κράτη μέλη[6] εφαρμόζουν δικά τους εθνικά συστήματα καταχώρισης εισόδου/εξόδου, συλλέγοντας αλφαριθμητικά δεδομένα των ταξιδιωτών. Και τα 13 κράτη μέλη παρέχουν πρόσβαση για τους σκοπούς τόσο της διαχείρισης των συνόρων όσο της επιβολής του νόμου. Όταν ένα πρόσωπο εξέρχεται νομίμως από το ίδιο κράτος μέλος μέσω του οποίου εισήλθε, τα εν λόγω συστήματα θα μπορούσαν να εντοπίσουν ενδεχόμενη υπέρβαση της επιτρεπόμενης διάρκειας διαμονής. Πέραν αυτού, δεν υφίσταται καμία δυνατότητα να χρησιμοποιηθούν αυτά τα συστήματα για τον εντοπισμό των προσώπων που υπερβαίνουν την επιτρεπόμενη διάρκεια διαμονής, εφόσον δεν υπάρχει δυνατότητα αντιστοίχισης των αρχείων εισόδου και εξόδου όταν τα πρόσωπα εξέρχονται από τον χώρο Σένγκεν μέσω άλλου κράτους μέλους από εκείνο από το οποίο είχαν εισέλθει και στο οποίο έχει καταγραφεί η είσοδός τους. Ακόμη, δεν υπάρχουν αξιόπιστα στοιχεία ούτε σχετικά με τον αριθμό των παράνομων μεταναστών που διαμένουν επί του παρόντος στην ΕΕ. Σύμφωνα με συντηρητικές εκτιμήσεις, ο αριθμός των παράνομων μεταναστών στην ΕΕ κυμαίνεται μεταξύ 1,9 και 3,8 εκατομμυρίων. Κατά γενική παραδοχή, μια σαφής πλειοψηφία των παράνομων μεταναστών είναι πρόσωπα που έχουν υπερβεί την επιτρεπόμενη διάρκεια διαμονής τους, δηλαδή πρόσωπα που έχουν εισέλθει νόμιμα με άδεια βραχείας διαμονής, με έγκυρη θεώρηση όταν απαιτείται, και στη συνέχεια παραμένουν στην ΕΕ όταν η επιτρεπόμενη άδεια διαμονής τους έχει λήξει. Ο αριθμός των συλλήψεων παράνομων μεταναστών[7] στην ΕΕ το 2010 (EΕ 27) ανήλθε συνολικά σε 505.220 άτομα, γεγονός που δείχνει ότι, σε σύγκριση με την ανωτέρω εκτίμηση, μόνο ένα μικρό ποσοστό των προσώπων που υπερβαίνουν την επιτρεπόμενη διάρκεια διαμονής συλλαμβάνεται. Στις περιπτώσεις υπηκόων τρίτων χωρών οι οποίοι καταστρέφουν τα έγγραφά τους μετά την είσοδό τους στον χώρο Σένγκεν, είναι πολύ σημαντικό να έχουν οι αρχές πρόσβαση σε αξιόπιστες πληροφορίες για την ταυτοποίηση αυτών των προσώπων. Το νομοθετικό δημοσιονομικό δελτίο που προσαρτάται στην παρούσα πρόταση βασίζεται σε μελέτη σχετικά με το κόστος του ΣΚΕΕ και του ΠΚΤ που πραγματοποιήθηκε από εξωτερικό ανάδοχο. Οι στόχοι της παρούσας πρότασης κανονισμού του Ευρωπαϊκού Κοινοβουλίου και του Συμβουλίου, είναι: – να δημιουργηθεί ένα ΣΚΕΕ και να θεσπιστεί νομική βάση για την ανάπτυξη και εφαρμογή του τεχνικού συστήματος· – να ορισθούν ο σκοπός, οι λειτουργίες και οι αρμοδιότητες όσον αφορά τη χρήση του ΣΚΕΕ· και – να ανατεθούν στον οργανισμό λειτουργικής διαχείρισης συστημάτων ΤΠ μεγάλης κλίμακας στον χώρο ελευθερίας, ασφάλειας και δικαιοσύνης[8] («Οργανισμός»), η ανάπτυξη και λειτουργική διαχείριση του κεντρικού συστήματος. Ο παρών κανονισμός θα αποτελέσει τη βασική πράξη του νομικού πλαισίου για το ΣΚΕΕ. Για να συμπληρωθεί αυτό το νομικό πλαίσιο, παράλληλα με την παρούσα πρόταση υποβάλλεται πρόταση για την τροποποίηση του κώδικα συνόρων του Σένγκεν όσον αφορά τη χρήση του συστήματος στο πλαίσιο της διαδικασίας διαχείρισης των συνόρων. Σκοπός του ΣΚΕΕ είναι να βελτιωθεί η διαχείριση των εξωτερικών συνόρων και η καταπολέμηση της παράνομης μετανάστευσης, παρέχοντας ένα σύστημα το οποίο θα: · υπολογίζει την επιτρεπόμενη διαμονή κάθε ταξιδιώτη· αυτό περιλαμβάνει, στην περίπτωση ταξιδιωτών που έχουν επισκεφθεί συχνά τον χώρο Σένγκεν, τον γρήγορο και ακριβή υπολογισμό, κατά την είσοδο, του αριθμού των ημερών που υπολείπονται από το δικαίωμα διαμονής των 90 ημερών εντός διαστήματος 180 ημερών· κατά την έξοδο, επαληθεύει αν ο ταξιδιώτης έχει τηρήσει την επιτρεπόμενη διαμονή· τέλος, εντός του εδάφους, θα διενεργεί ελέγχους σε υπηκόους τρίτων χωρών για να επαληθεύεται η νομιμότητα της διαμονής τους· · συμβάλλει στον εντοπισμό των προσώπων που δεν πληρούν ή δεν πληρούν πλέον τους όρους που διέπουν την είσοδο ή την διαμονή στο έδαφος των κρατών μελών· αυτό αφορά ιδίως τα άτομα για τα οποία διαπιστώνεται, κατά τη διενέργεια ελέγχων εντός του εδάφους, ότι δεν κατέχουν τα ταξιδιωτικά τους έγγραφα ή οποιοδήποτε άλλο μέσο ταυτοποίησης· · υποστηρίζει την ανάλυση των εισόδων και εξόδων των υπηκόων τρίτων χωρών· αυτό περιλαμβάνει ιδίως την παροχή ακριβούς εικόνας των ταξιδιωτικών ροών στα εξωτερικά σύνορα και του αριθμού των προσώπων που υπερβαίνουν την επιτρεπόμενη διάρκεια διαμονής, π.χ. με βάση την ιθαγένεια των ταξιδιωτών. Ο αναμενόμενος αντίκτυπος του συστήματος αξιολογείται αναλυτικότερα στην εκτίμηση επιπτώσεων και μπορεί να συνοψισθεί ως εξής : · το σύστημα θα παρέχει με ταχύτητα ακριβείς πληροφορίες στους συνοριοφύλακες κατά τη διάρκεια των συνοριακών ελέγχων, αντικαθιστώντας τα σημερινά χρονοβόρα και αναξιόπιστα συστήματα δια χειρός σφράγισης των διαβατηρίων, συμβάλλοντας στη βελτίωση τόσο της παρακολούθησης της επιτρεπόμενης διαμονής όσο και της αποτελεσματικότητας των συνοριακών ελέγχων· · θα παρέχει ακριβείς πληροφορίες στους ταξιδιώτες σχετικά την ανώτατη διάρκεια της επιτρεπόμενης διαμονής τους· · θα παρέχει ακριβείς πληροφορίες για τα πρόσωπα που υπερβαίνουν την επιτρεπόμενη διάρκεια διαμονής, γεγονός που θα βοηθήσει τη διενέργεια των ελέγχων εντός του εδάφους και τη σύλληψη παράνομων μεταναστών· · θα βοηθά στην ταυτοποίηση των παράνομων μεταναστών· μέσω της αποθήκευσης βιομετρικών δεδομένων στο ΣΚΕΕ για όλα τα πρόσωπα τα οποία δεν υπόκεινται σε υποχρέωση θεώρησης και λαμβάνοντας υπόψη ότι τα βιομετρικά δεδομένα των κατόχων θεωρήσεων είναι αποθηκευμένα στο VIS, οι αρχές των κρατών μελών θα είναι σε θέση να ταυτοποιούν κάθε παράνομο μετανάστη χωρίς έγγραφα που εντοπίζεται στο έδαφός τους, ο οποίος διήλθε νόμιμα από τα εξωτερικά σύνορα· αυτό με τη σειρά του θα διευκολύνει τη διαδικασία επιστροφής· · η ανάλυση που παράγει το σύστημα θα επιτρέπει την εφαρμογή μιας τεκμηριωμένης προσέγγισης π.χ. της πολιτικής θεωρήσεων, εφόσον το ΣΚΕΕ θα παρέχει ακριβή στοιχεία για το αν υπάρχει ή όχι πρόβλημα υπέρβασης της επιτρεπόμενης διάρκειας διαμονής από πρόσωπα μιας ορισμένης ιθαγένειας, το οποίο θα ήταν σημαντικό στοιχείο κατά τη λήψη της απόφασης αν θα επιβληθεί ή θα αρθεί, κατά περίπτωση, η υποχρέωση θεώρησης για την εν λόγω τρίτη χώρα· · με την κατάργηση της δια χειρός σφράγισης των διαβατηρίων κατά τον συνοριακό έλεγχο, καθίσταται εφικτή η πρόβλεψη πλήρως αυτοματοποιημένου ελέγχου στα σύνορα για ορισμένους υπηκόους τρίτων χωρών, σύμφωνα με τους όρους που καθορίζονται στην πρόταση για τη θέσπιση προγράμματος καταχώρισης ταξιδιωτών που υποβάλλεται παράλληλα με την παρούσα πρόταση. · Ισχύουσες διατάξεις στον τομέα της πρότασης Κανονισμός (ΕΚ) αριθ. 562/2006 του Ευρωπαϊκού Κοινοβουλίου και του Συμβουλίου για τη θέσπιση του κοινοτικού κώδικα σχετικά με το καθεστώς διέλευσης προσώπων από τα σύνορα (κώδικας συνόρων του Σένγκεν). Κανονισμός (ΕΚ) αριθ. 1931/2006 του Ευρωπαϊκού Κοινοβουλίου και του Συμβουλίου περί κανόνων σχετικά με την τοπική διασυνοριακή κυκλοφορία στα εξωτερικά χερσαία σύνορα των κρατών μελών και τροποποιήσεως των διατάξεων της σύμβασης Σένγκεν. Κανονισμός (ΕΚ) αριθ. 767/2008 του Ευρωπαϊκού Κοινοβουλίου και του Συμβουλίου για το Σύστημα Πληροφοριών για τις Θεωρήσεις (VIS) και την ανταλλαγή δεδομένων μεταξύ κρατών μελών για τις θεωρήσεις μικρής διάρκειας (Κανονισμός VIS)· Κανονισμός του Ευρωπαϊκού Κοινοβουλίου και του Συμβουλίου (ΕΚ) αριθ. 810/2009 του Συμβουλίου για τη θέσπιση κοινοτικού κώδικα θεωρήσεων. Κανονισμός (ΕΕ) αριθ. 1077/2011 του Ευρωπαϊκού Κοινοβουλίου και του Συμβουλίου σχετικά με την ίδρυση Ευρωπαϊκού Οργανισμού για τη λειτουργική διαχείριση συστημάτων ΤΠ μεγάλης κλίμακας στον χώρο ελευθερίας, ασφάλειας και δικαιοσύνης. 2. ΔΙΑΒΟΥΛΕΥΣΕΙΣ ΜΕ ΤΑ ΕΝΔΙΑΦΕΡΟΜΕΝΑ ΜΕΡΗ ΚΑΙ ΕΚΤΙΜΗΣΗ ΕΠΙΠΤΩΣΕΩΝ · Διαβουλεύσεις με τα ενδιαφερόμενα μέρη Περιγράφεται στο συνοδευτικό έγγραφο εκτίμησης επιπτώσεων. · Εκτίμηση επιπτώσεων Η πρώτη εκτίμηση επιπτώσεων[9] διενεργήθηκε το 2008 κατά την προετοιμασία της ανακοίνωσης της Επιτροπής σχετικά με το εξεταζόμενο θέμα και η δεύτερη ολοκληρώθηκε το 2012.[10] Η πρώτη εκτίμηση ανέλυσε τις επιλογές πολιτικής και τον πιθανότερο αντίκτυπό τους και κατέληξε στο συμπέρασμα ότι πρέπει να θεσπιστεί ένα ΣΚΕΕ. Σε συνέχεια της διαβούλευσης και του προκαταρκτικού ελέγχου, η δεύτερη εκτίμηση επιπτώσεων ανέλυσε τις βασικές επιλογές εφαρμογής. Ανάλυση των διαφόρων επιλογών και των επιμέρους επιλογών έδειξε ότι προτιμητέα λύση για το ΣΚΕΕ θα πρέπει να είναι η ακόλουθη: Το ΣΚΕΕ θα σχεδιαστεί ως κεντρικό σύστημα που περιέχει τόσο αλφαριθμητικά όσο και βιομετρικά δεδομένα. Η διάρκεια διατήρησης των δεδομένων θα είναι για τις συνήθεις περιπτώσεις έξι μήνες και, σε περίπτωση υπέρβασης της επιτρεπόμενης διάρκειας διαμονής, πέντε έτη. Η χρήση βιομετρικών δεδομένων θα υπόκειται σε μεταβατική περίοδο τριών ετών ώστε να μπορέσουν τα κράτη μέλη να προσαρμόσουν τις διαδικασίες στα σημεία διέλευσης των συνόρων. Μετά από περίοδο δύο ετών, θα πρέπει να αξιολογηθεί το ΣΚΕΕ και, στο πλαίσιο αυτό, η Επιτροπή θα αξιολογήσει ειδικότερα την πιθανή πρόσβαση στο σύστημα για τους σκοπούς της επιβολής του νόμου καθώς και την περίοδο διατήρησης των δεδομένων, λαμβανομένης υπόψη της πείρας από την πρόσβαση για ανάλογους σκοπούς στο VIS. Η αξιολόγηση θα συνοδεύεται, κατά περίπτωση, από πρόταση της Επιτροπής για την τροποποίηση του κανονισμού προκειμένου να καθοριστούν οι προϋποθέσεις της πρόσβασης αυτής. Οι εν λόγω προϋποθέσεις θα πρέπει να καθοριστούν αυστηρά προκειμένου να παρέχουν ακριβές καθεστώς προστασίας των δεδομένων και θα μπορούσαν να ακολουθήσουν το υπόδειγμα των προϋποθέσεων που προβλέπονται από τη νομική βάση του VIS. Η επιτροπή ανάλυσης επιπτώσεων (ΕΑΕ) επανεξέτασε το σχέδιο εκτίμησης επιπτώσεων και εξέδωσε γνώμη στις 14 Μαρτίου 2012 και (σε αναθεωρημένη έκδοση) στις 8 Ιουνίου 2012. Οι συστάσεις για βελτιώσεις ελήφθησαν υπόψη στην αναθεωρημένη έκδοση της έκθεσης. Συγκεκριμένα, έγιναν οι ακόλουθες τροποποιήσεις: παρέχονται περισσότερες πληροφορίες σχετικά με τις διαβουλεύσεις με τα ενδιαφερόμενα μέρη· επανεξετάστηκε και απλοποιήθηκε η συνολική λογική· αναπτύχθηκε διεξοδικότερα και αναλύθηκε ο ορισμός του προβλήματος, τόσο σε σχέση με το συνολικό πρόβλημα της παράνομης μετανάστευσης όσο και σε σχέση με τα συγκεκριμένα προβλήματα εφαρμογής· επεκτάθηκε το σενάριο αναφοράς για να περιγραφεί καλύτερα η ενδεχόμενη εξέλιξη χωρίς περαιτέρω ανάληψη δράσης σε επίπεδο Ένωσης· αναδιατυπώθηκαν και απλουστεύθηκαν οι επιλογές· βελτιώθηκε και εξορθολογίστηκε η αξιολόγηση των επιλογών, καταδεικνύοντας ποιες επιλογές συνδέονται μεταξύ τους και ποιες όχι· επεκτάθηκε η εξήγηση της μεθόδου που χρησιμοποιήθηκε για τον υπολογισμό των δαπανών· αναθεωρήθηκαν και συνδέθηκαν αμεσότερα με τα δεδομένα που θα είναι διαθέσιμα στο μέλλον η ανάλυση και η περιγραφή της προτιμώμενης επιλογής. 3. ΝΟΜΙΚΑ ΣΤΟΙΧΕΙΑ ΤΗΣ ΠΡΟΤΑΣΗΣ · Σύνοψη των προτεινόμενων ενεργειών Πρέπει να ορισθούν ο σκοπός, οι λειτουργίες και οι αρμοδιότητες σε σχέση με το ΣΚΕΕ. Επιπλέον, πρέπει να δοθεί στον Οργανισμό εντολή για τη λειτουργική διαχείριση συστημάτων ΤΠ μεγάλης κλίμακας στον χώρο ελευθερίας, ασφάλειας και δικαιοσύνης για την ανάπτυξη και λειτουργική διαχείριση του συστήματος. Μπορείτε να συμβουλευθείτε τη λεπτομερή επεξήγηση της πρότασης ανά άρθρο σε χωριστό έγγραφο εργασίας των υπηρεσιών της Επιτροπής. · Νομική βάση Το άρθρο 74 και το άρθρο 77 παράγραφος 2 στοιχεία β) και δ) της Συνθήκης για τη λειτουργία της Ευρωπαϊκής Ένωσης αποτελούν τη νομική βάση για τον παρόντα κανονισμό. Το άρθρο 77 παράγραφος 2) στοιχεία β) και δ) παρέχει την αναγκαία νομική βάση για περαιτέρω εξειδίκευση των μέτρων σχετικά με τη διέλευση των εξωτερικών συνόρων των κρατών μελών και για την επεξεργασία προδιαγραφών και διαδικασιών που πρέπει να ακολουθούν τα κράτη μέλη κατά τη διενέργεια ελέγχων προσώπων στα σύνορα αυτά. Το άρθρο 74 παρέχει τη δέουσα νομική βάση για τη θέσπιση και τη διατήρηση του ΣΚΕΕ καθώς και για τις διαδικασίες ανταλλαγής πληροφοριών μεταξύ των κρατών μελών, εξασφαλίζοντας τη συνεργασία μεταξύ των αρμοδίων αρχών των κρατών μελών καθώς και τη συνεργασία μεταξύ αυτών των αρχών και της Επιτροπής στους τομείς που καλύπτονται από τον τίτλο V της Συνθήκης. · Αρχή της επικουρικότητας Σύμφωνα με το άρθρο 77 παράγραφος 2 στοιχείο β) της Συνθήκης για τη λειτουργία της Ευρωπαϊκής Ένωσης, η Ένωση έχει αρμοδιότητα να λαμβάνει μέτρα σχετικά με τους ελέγχους των προσώπων και την αποτελεσματική εποπτεία της διέλευσης των εξωτερικών συνόρων των κρατών μελών. Οι κείμενες διατάξεις της ΕΕ σχετικά με τη διέλευση των εξωτερικών συνόρων των κρατών μελών πρέπει να τροποποιηθούν, λαμβάνοντας υπόψη το γεγονός ότι δεν υπάρχει σήμερα αξιόπιστο μέσο για την παρακολούθηση των ταξιδιωτικών μετακινήσεων υπηκόων τρίτων χωρών στους οποίους χορηγείται άδεια βραχείας διαμονής, δεδομένης της πολυπλοκότητας και βραδύτητας κατά την άσκηση της τρέχουσας υποχρέωσης σφράγισης, η οποία δεν είναι επαρκής για να μπορούν οι αρχές των κρατών μελών να αξιολογούν την επιτρεπόμενη διάρκεια διαμονής κατά τον συνοριακό έλεγχο του ταξιδιώτη, ή σε ελέγχους εντός του εδάφους και της πολύ περιορισμένης αξίας των εθνικών συστημάτων για τους σκοπούς αυτούς σε έναν χώρο χωρίς ελέγχους στα εσωτερικά σύνορα. Για την αποτελεσματικότερη διαχείριση της μετανάστευσης, θα πρέπει να είναι διαθέσιμες οι πληροφορίες σχετικά με τον αριθμό των ατόμων που βρίσκονται στο έδαφος της ΕΕ και αυτών που τηρούν τη μέγιστη επιτρεπόμενη βραχεία διαμονή των 90 ημερών εντός περιόδου 180 ημερών, σχετικά με τις ιθαγένειες και ομάδες (απαλλαγή από θεώρηση/υποχρέωση θεώρησης) των ταξιδιωτών που υπερβαίνουν την επιτρεπόμενη διάρκεια διαμονής και για τη στήριξη των τυχαίων ελέγχων εντός του εδάφους για τον εντοπισμό προσώπων που διαμένουν παράνομα. Επίσης απαιτείται ένα κοινό καθεστώς για τη θέσπιση εναρμονισμένων κανόνων σχετικά με τα αρχεία των διασυνοριακών κινήσεων και την παρακολούθηση της τήρησης των επιτρεπόμενων διαμονών στο σύνολο του χώρου Σένγκεν. Κατά συνέπεια, ο στόχος της πρότασης δεν μπορεί να επιτευχθεί ικανοποιητικά από τα κράτη μέλη. · Αρχή της αναλογικότητας Το άρθρο 5 της Συνθήκης για την Ευρωπαϊκή Ένωση ορίζει ότι η δράση της Ένωσης δεν υπερβαίνει το αναγκαίο για την επίτευξη των στόχων της Συνθήκης. Η επιλεγείσα μορφή για την παρούσα δράση της ΕΕ θα πρέπει να συμβάλει στην επίτευξη του στόχου της πρότασης και την αποτελεσματικότερη δυνατή εφαρμογή της. Η προτεινόμενη πρωτοβουλία συνιστά περαιτέρω ανάπτυξη του κεκτημένου του Σένγκεν, ώστε να εξασφαλιστεί ότι οι κοινοί κανόνες στα εξωτερικά σύνορα εφαρμόζονται με τον ίδιο τρόπο σε όλα τα κράτη μέλη του χώρου Σένγκεν. Δημιουργεί ένα εργαλείο το οποίο θα προσφέρει στην Ευρωπαϊκή Ένωση πληροφορίες σχετικά με τον αριθμό των υπηκόων τρίτων χωρών που εισέρχονται και εξέρχονται από το έδαφος της ΕΕ, οι οποίες είναι αναγκαίες για τη χάραξη μιας βιώσιμης και τεκμηριωμένης πολιτικής στον τομέα της μετανάστευσης και των θεωρήσεων. Επιπλέον, είναι αναλογική ως προς το δικαίωμα προστασίας των δεδομένων προσωπικού χαρακτήρα, εφόσον δεν απαιτεί τη συλλογή και αποθήκευση περισσότερων δεδομένων για μεγαλύτερο χρονικό διάστημα από το απολύτως απαραίτητο για τη λειτουργία του συστήματος και την επίτευξη των στόχων του. Επίσης, είναι αναλογική όσον αφορά τις δαπάνες, λαμβάνοντας υπόψη τα οφέλη που θα αποκομίσουν όλα τα κράτη μέλη από το σύστημα ως προς τη διαχείριση των κοινών εξωτερικών συνόρων και την πρόοδο προς μια κοινή μεταναστευτική πολιτική της ΕΕ. Συνεπώς, η πρόταση είναι σύμφωνη με την αρχή της αναλογικότητας. · Επιλογή του μέσου Προτεινόμενη πράξη: κανονισμός. Άλλες νομοθετικές πράξεις δεν θα ήταν κατάλληλες για τους ακόλουθους λόγους: Βάσει της παρούσας πρότασης θα θεσπιστεί ένα κεντρικό σύστημα συνεργασίας μεταξύ των κρατών μελών, γεγονός που απαιτεί κοινή αρχιτεκτονική και κοινούς κανόνες λειτουργίας. Επιπλέον, θα θεσπίζει κανόνες σχετικά με τους συνοριακούς ελέγχους στα εξωτερικά σύνορα, οι οποίοι είναι ομοιόμορφοι για όλα τα κράτη μέλη. Ως εκ τούτου, η μόνη δυνατή επιλογή νομοθετικής πράξης είναι ο κανονισμός. • Θεμελιώδη δικαιώματα Ο προτεινόμενος κανονισμός έχει αντίκτυπο στα θεμελιώδη δικαιώματα, ιδίως όσον αφορά την προστασία των δεδομένων προσωπικού χαρακτήρα (άρθρο 8 του Χάρτη Θεμελιωδών Δικαιωμάτων της ΕΕ), το δικαίωμα στην ελευθερία και την ασφάλεια (άρθρο 6 του Χάρτη), τον σεβασμό της ιδιωτικής και οικογενειακής ζωής (άρθρο 7 του Χάρτη), το δικαίωμα στο άσυλο (άρθρο 18 του Χάρτη) και την προστασία σε περίπτωση απομάκρυνσης, απέλασης και έκδοσης (άρθρο 19 του Χάρτη). Η πρόταση περιέχει διασφαλίσεις όσον αφορά τα δεδομένα προσωπικού χαρακτήρα, και ιδίως την πρόσβαση σε αυτά, η οποία θα πρέπει να περιορίζεται αυστηρά μόνο στον σκοπό του παρόντος κανονισμού και στις αρμόδιες αρχές που ορίζονται γι’ αυτόν τον σκοπό. Οι διασφαλίσεις όσον αφορά τα δεδομένα προσωπικού χαρακτήρα περιλαμβάνουν επίσης το δικαίωμα πρόσβασης ή το δικαίωμα διόρθωσης ή διαγραφής δεδομένων. 4. ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ Η πρόταση της Επιτροπής για το επόμενο πολυετές δημοσιονομικό πλαίσιο (ΠΔΠ) περιλαμβάνει πρόταση ποσού 4,6 δισ. ευρώ για το Ταμείο Εσωτερικής Ασφάλειας (ΤΕΑ) για την περίοδο 2014-2020. Η πρόταση προβλέπει τη διάθεση ενδεικτικού ποσού 1,1 δισ. ευρώ για την ανάπτυξη του ΣΚΕΕ και του ΠΚΤ, με την παραδοχή ότι οι δαπάνες για την ανάπτυξη του ΠΚΤ θα αρχίσουν από το 2015[11]. Η εν λόγω χρηματοδοτική στήριξη θα καλύπτει όχι μόνο το κόστος των κεντρικών συνιστωσών για το σύνολο της περιόδου του ΠΔΠ (σε επίπεδο ΕΕ, τόσο για τις δαπάνες για την ανάπτυξη όσο και για τις λειτουργικές δαπάνες), αλλά και τις δαπάνες για την ανάπτυξη των εθνικών, σε επίπεδο κράτους μέλους, συνιστωσών αυτών των δύο συστημάτων, εντός των ορίων των διαθέσιμων πόρων. Η χορήγηση χρηματοδοτικής στήριξης για εθνικές αναπτυξιακές δαπάνες θα εξασφαλίσει ότι οι δύσκολες οικονομικές συνθήκες σε εθνικό επίπεδο δεν θέτουν σε κίνδυνο ούτε καθυστερούν τα έργα. Η στήριξη περιλαμβάνει ποσό 146 εκατ. ευρώ για δαπάνες σε εθνικό επίπεδο σχετικά με την υποδοχή των συστημάτων ΤΠ, τον χώρο για την υποδοχή του εξοπλισμού των τελικών χρηστών και τον χώρο για τα γραφεία των χειριστών. Επίσης περιλαμβάνει ποσό 341 εκατ. ευρώ για δαπάνες σε εθνικό επίπεδο σχετικά με τη συντήρηση, όπως οι άδειες υλισμικού και λογισμικού. Όταν τεθούν σε λειτουργία τα νέα συστήματα, οι μελλοντικές επιχειρησιακές δαπάνες στα κράτη μέλη θα μπορούσαν να καλυφθούν από τα εθνικά τους προγράμματα. Προτείνεται να μπορούν τα κράτη μέλη να χρησιμοποιούν το 50% των κονδυλίων των εθνικών προγραμμάτων για την κάλυψη λειτουργικών δαπανών των πληροφοριακών συστημάτων που χρησιμοποιούνται για τη διαχείριση των μεταναστευτικών ροών στα εξωτερικά σύνορα της Ένωσης. Στις δαπάνες αυτές μπορεί να περιλαμβάνονται τα έξοδα για τη διαχείριση του VIS, του SIS και των νέων συστημάτων που δημιουργούνται αυτή την περίοδο, οι δαπάνες προσωπικού, οι δαπάνες παροχής υπηρεσιών, τα μισθώματα ασφαλών χώρων κλπ. Συνεπώς, η μελλοντική πράξη θα εξασφαλίσει τη συνέχεια της χρηματοδότησης, κατά περίπτωση. 5. ΣΥΜΠΛΗΡΩΜΑΤΙΚΕΣ ΠΛΗΡΟΦΟΡΙΕΣ · Συμμετοχή Η παρούσα πρόταση αναπτύσσει το κεκτημένο του Σένγκεν όσον αφορά τη διέλευση των εξωτερικών συνόρων. Ως εκ τούτου, πρέπει να εξετασθούν οι ακόλουθες επιπτώσεις σε σχέση με τα διάφορα πρωτόκολλα και τις συμφωνίες με συνδεδεμένες χώρες: Δανία: Σύμφωνα με τα άρθρα 1 και 2 του πρωτοκόλλου (αριθ. 22) για τη θέση της Δανίας, το οποίο έχει προσαρτηθεί στη Συνθήκη για την Ευρωπαϊκή Ένωση (ΣΕΕ) και τη Συνθήκη για τη λειτουργία της Ευρωπαϊκής Ένωσης (ΣΛΕΕ), η Δανία δεν συμμετέχει στη θέσπιση από το Συμβούλιο μέτρων βάσει του τίτλου V του τρίτου μέρους της ΣΛΕΕ. Δεδομένου ότι ο παρών κανονισμός αναπτύσσει περαιτέρω το κεκτημένο του Σένγκεν, η Δανία πρέπει να αποφασίσει, σύμφωνα με το άρθρο 4 του εν λόγω πρωτοκόλλου, εντός έξι μηνών αφότου το Συμβούλιο αποφασίσει σχετικά με τον παρόντα κανονισμό, αν θα τον εφαρμόσει στο εθνικό της δίκαιο. Ηνωμένο Βασίλειο και Ιρλανδία: Σύμφωνα με τα άρθρα 4 και 5 του πρωτοκόλλου που ενσωματώνει το κεκτημένο του Σένγκεν στο πλαίσιο της Ευρωπαϊκής Ένωσης, καθώς και με την απόφαση 2000/365/EΚ του Συμβουλίου, της 29ης Μαΐου 2000, σχετικά με το αίτημα του Ηνωμένου Βασιλείου της Μεγάλης Βρετανίας και Βορείου Ιρλανδίας να συμμετέχει σε ορισμένες από τις διατάξεις του κεκτημένου του Σένγκεν και την απόφαση 2002/192/EΚ του Συμβουλίου, της 28ης Φεβρουαρίου 2002, σχετικά με το αίτημα της Ιρλανδίας να συμμετέχει σε ορισμένες από τις διατάξεις του κεκτημένου του Σένγκεν, το Ηνωμένο Βασίλειο και η Ιρλανδία δε συμμετέχουν στον κανονισμό (EΚ) αριθ. 562/2006 (Κώδικας συνόρων του Σένγκεν). Κατά συνέπεια, το Ηνωμένο Βασίλειο και η Ιρλανδία δεν συμμετέχουν στη διαδικασία έκδοσης του παρόντος κανονισμού και δεν δεσμεύονται από αυτόν ούτε υπόκεινται στην εφαρμογή του. Ισλανδία και Νορβηγία: Οι διαδικασίες που καθορίζονται στη συμφωνία σύνδεσης που συνήφθη από το Συμβούλιο της Ευρωπαϊκής Ένωσης και από τη Δημοκρατία της Ισλανδίας και το Βασίλειο της Νορβηγίας σχετικά με τη σύνδεση των εν λόγω χωρών προς τη θέση σε ισχύ, την εφαρμογή και την περαιτέρω ανάπτυξη του κεκτημένου, εφαρμόζονται εφόσον η παρούσα πρόταση βασίζεται στο κεκτημένο του Σένγκεν, όπως ορίζεται στο παράρτημα Α της συμφωνίας αυτής[12]. Ελβετία: Ο παρών κανονισμός αποτελεί ανάπτυξη των διατάξεων του κεκτημένου του Σένγκεν, κατά την έννοια της συμφωνίας που συνήφθη μεταξύ της Ευρωπαϊκής Ένωσης, της Ευρωπαϊκής Κοινότητας και της Ελβετικής Συνομοσπονδίας σχετικά με τη σύνδεση της Ελβετικής Συνομοσπονδίας προς την υλοποίηση, την εφαρμογή και την ανάπτυξη του κεκτημένου του Σένγκεν[13]. Λιχτενστάιν: Η παρούσα πρόταση αποτελεί ανάπτυξη των διατάξεων του κεκτημένου του Σένγκεν, κατά την έννοια του Πρωτοκόλλου μεταξύ της Ευρωπαϊκής Ένωσης, της Ευρωπαϊκής Κοινότητας, της Ελβετικής Συνομοσπονδίας και του Πριγκιπάτου του Λιχτενστάιν για την προσχώρηση του Πριγκιπάτου του Λιχτενστάιν στη συμφωνία μεταξύ της Ευρωπαϊκής Ένωσης, της Ευρωπαϊκής Κοινότητας και της Ελβετικής Συνομοσπονδίας σχετικά με τη σύνδεση της Ελβετικής Συνομοσπονδίας προς τη θέση σε ισχύ, την εφαρμογή και την ανάπτυξη του κεκτημένου του Σένγκεν[14]. Κύπρος, Βουλγαρία και Ρουμανία: Ο παρών κανονισμός για τη θέσπιση του ΣΚΕΕ αντικαθιστά την αντίστοιχη υποχρέωση να επαληθεύεται η διάρκεια της διαμονής και να σφραγίζονται τα διαβατήρια των υπηκόων τρίτων χωρών. Οι εν λόγω διατάξεις έπρεπε να εφαρμοστούν από τα προσχωρούντα κράτη μέλη μετά την προσχώρησή τους στην Ευρωπαϊκή Ένωση. 2013/0057 (COD) Πρόταση ΚΑΝΟΝΙΣΜΟΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ σχετικά με τη θέσπιση συστήματος εισόδου /εξόδου για την καταχώριση δεδομένων εισόδου και εξόδου των υπηκόων τρίτων χωρών που διέρχονται από τα εξωτερικά σύνορα των κρατών μελών της Ευρωπαϊκής Ένωσης (ΣΚΕΕ) ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 74 και το άρθρο 77 παράγραφος 2 στοιχεία β) και δ), Έχοντας υπόψη την πρόταση της Ευρωπαϊκής Επιτροπής[15], Κατόπιν διαβίβασης του σχεδίου νομοθετικής πράξης στα εθνικά κοινοβούλια, Έχοντας υπόψη τη γνώμη της Ευρωπαϊκής Οικονομικής και Κοινωνικής Επιτροπής[16], Έχοντας υπόψη τη γνώμη της Επιτροπής των Περιφερειών[17], Μετά από διαβούλευση με τον Ευρωπαίο Επόπτη Προστασίας Δεδομένων, Αποφασίζοντας σύμφωνα με τη συνήθη νομοθετική διαδικασία, Εκτιμώντας τα ακόλουθα: (1) Η ανακοίνωση της Επιτροπής, της 13ης Φεβρουαρίου 2008, με τίτλο «Προετοιμασία των επόμενων σταδίων όσον αφορά τη διαχείριση των συνόρων στην Ευρωπαϊκή Ένωση»[18]τονίζει την ανάγκη να θεσπιστεί, στο πλαίσιο της ευρωπαϊκής στρατηγικής ολοκληρωμένης διαχείρισης των συνόρων, ένα σύστημα εισόδου/εξόδου που θα καταχωρίζει ηλεκτρονικά τον τόπο και την ημερομηνία εισόδου και εξόδου των υπηκόων τρίτων χωρών στους οποίους παρέχεται άδεια βραχείας διαμονής στον χώρο Σένγκεν και θα υπολογίζει τη διάρκεια της επιτρεπόμενης διαμονής τους. (2) Το Ευρωπαϊκό Συμβούλιο της 19ης και 20ής Ιουνίου 2008 επισήμανε τη σημασία της συνέχισης των προσπαθειών για την ανάπτυξη της στρατηγικής ολοκληρωμένης διαχείρισης των συνόρων, η οποία περιλαμβάνει την καλύτερη χρήση των σύγχρονων τεχνολογιών για τη βελτίωση της διαχείρισης των εξωτερικών συνόρων. (3) Η ανακοίνωση της Επιτροπής, της 10ης Ιουνίου 2009, με τίτλο «Ένας χώρος ελευθερίας, ασφάλειας και δικαιοσύνης στην υπηρεσία των πολιτών», προτείνει επίσης να θεσπιστεί ένα ηλεκτρονικό σύστημα για την καταγραφή της εισόδου και εξόδου από το έδαφος των κρατών μελών κατά τη διέλευση των εξωτερικών συνόρων, ώστε να διασφαλιστεί η αποτελεσματικότερη διαχείριση της πρόσβασης σε αυτό το έδαφος. (4) Το Ευρωπαϊκό Συμβούλιο, στη σύνοδό του της 23ης και 24ης Ιουνίου 2011, ζήτησε την ταχεία προώθηση των εργασιών για τα «ευφυή σύνορα». Στις 25 Οκτωβρίου 2011, η Επιτροπή εξέδωσε ανακοίνωση με τίτλο «Ευφυή σύνορα - Επιλογές και μελλοντική πορεία». (5) Είναι αναγκαίο να διευκρινισθούν οι στόχοι και η τεχνική αρχιτεκτονική του συστήματος καταχώρισης εισόδου/εξόδου (ΣΚΕΕ), ώστε να καθορισθούν οι κανόνες λειτουργίας και χρήσης του συστήματος αυτούς καθώς και οι αρμοδιότητές του, οι κατηγορίες δεδομένων που θα εισάγονται σε αυτό, οι σκοποί για τους οποίους πρέπει να καταχωρίζονται τα δεδομένα, τα κριτήρια καταχώρισής τους, οι αρχές που εξουσιοδοτούνται να έχουν πρόσβαση στα δεδομένα, η διασύνδεση των ειδοποιήσεων (alerts) καθώς και περαιτέρω κανόνες για την επεξεργασία δεδομένων και την προστασία των δεδομένων προσωπικού χαρακτήρα. (6) Το ΣΚΕΕ δεν θα πρέπει να εφαρμόζεται σε υπηκόους τρίτων χωρών οι οποίοι είναι μέλη οικογένειας πολιτών της Ένωσης και κατέχουν δελτίο διαμονής βάσει της οδηγίας 2004/38/ΕΚ του Ευρωπαϊκού Κοινοβουλίου και του Συμβουλίου, της 29ης Απριλίου 2004, σχετικά με το δικαίωμα των πολιτών της Ένωσης και των μελών των οικογενειών τους να κυκλοφορούν και να διαμένουν ελεύθερα στο έδαφος των κρατών μελών[19], ούτε σε κατόχους αδειών διαμονής που αναφέρονται στον κώδικα συνόρων Σένγκεν, εφόσον η διαμονή τους δεν περιορίζεται σε 90 ημέρες εντός περιόδου 180 ημερών. (7) Το ΣΚΕΕ θα πρέπει να έχει ως στόχο την ενίσχυση των συνοριακών ελέγχων, την πρόληψη της παράνομης μετανάστευσης και τη διευκόλυνση της διαχείρισης των μεταναστευτικών ροών. Το ΣΚΕΕ θα πρέπει ιδίως να συμβάλει στην ταυτοποίηση των προσώπων που δεν πληρούν ή δεν πληρούν πλέον τους όρους σχετικά με τη διάρκεια διαμονής εντός του εδάφους των κρατών μελών. (8) Για να επιτευχθούν αυτοί οι στόχοι, το ΣΚΕΕ θα πρέπει να επεξεργάζεται αλφαριθμητικά δεδομένα και, μετά από μεταβατική περίοδο, δακτυλικά αποτυπώματα. Οι επιπτώσεις της λήψης δακτυλικών αποτυπωμάτων στην ιδιωτική ζωή των ταξιδιωτών δικαιολογείται διττά. Τα δακτυλικά αποτυπώματα αποτελούν αξιόπιστη μέθοδο για την ταυτοποίηση προσώπων που βρίσκονται στο έδαφος των κρατών μελών και δεν έχουν στην κατοχή τους τα ταξιδιωτικά τους έγγραφα ή κανένα άλλο μέσο για την ταυτοποίηση τους, μια μέθοδο που χρησιμοποιούν ευρέως οι παράνομοι μετανάστες. Επίσης, τα δακτυλικά αποτυπώματα παρέχουν πιο αξιόπιστη αντιστοίχιση των δεδομένων εισόδου και εξόδου των νόμιμων ταξιδιωτών. (9) Στο ΣΚΕΕ θα πρέπει να καταγράφονται δέκα δακτυλικά αποτυπώματα, αν είναι σωματικά δυνατό, ώστε να επιτρέπεται η ακριβής επαλήθευση και ταυτοποίηση και να κατοχυρώνεται η ύπαρξη διαθέσιμων δεδομένων σε κάθε περίπτωση. (10) Η χρησιμοποίηση δακτυλικών αποτυπωμάτων θα πρέπει να υπόκειται σε μεταβατική περίοδο, ώστε να μπορέσουν τα κράτη μέλη να προσαρμόσουν τη διαδικασία των συνοριακών ελέγχων τους και τη διαχείριση των ροών των ταξιδιωτών, για να αποφεύγεται η αύξηση του χρόνου αναμονής στα σύνορα. (11) Η τεχνική ανάπτυξη του συστήματος θα πρέπει να προβλέπει τη δυνατότητα πρόσβασης στο σύστημα για τους σκοπούς της επιβολής του νόμου σε περίπτωση που ο παρών κανονισμός τροποποιηθεί στο μέλλον για να επιτρέπει αυτή την πρόσβαση. (12) Ο Οργανισμός για τη λειτουργική διαχείριση συστημάτων ΤΠ μεγάλης κλίμακας στον χώρο ελευθερίας, ασφάλειας και δικαιοσύνης, που θέσπισε ο κανονισμός (ΕΕ) αριθ. 1077/2011 του Ευρωπαϊκού Κοινοβουλίου και του Συμβουλίου, της 25ης Οκτωβρίου 2011[20], θα πρέπει να είναι αρμόδιος για την ανάπτυξη και διαχείριση του κεντρικού ΣΚΕΕ. Το σύστημα αυτό θα πρέπει να αποτελείται από κεντρική μονάδα, εφεδρική κεντρική μονάδα, τις ενιαίες διεπαφές σε κάθε κράτος μέλος και την υποδομή επικοινωνίας μεταξύ του κεντρικού ΣΚΕΕ και των σημείων εισόδου στο δίκτυο. Τα κράτη μέλη θα πρέπει να είναι υπεύθυνα για την ανάπτυξη και τη λειτουργική διαχείριση των δικών τους εθνικών συστημάτων. (13) Για να υπάρξουν συνέργειες και αποτελεσματικότητα ως προς το κόστος, το ΣΚΕΕ θα πρέπει, στο μέτρο του δυνατού, να εφαρμόζεται παράλληλα με το σύστημα καταχώρισης ταξιδιωτών που θεσπίστηκε με τον κανονισμό COM(2013) 97 final. (14) Ο παρών κανονισμός θα πρέπει να καθορίσει τις αρχές των κρατών μελών που μπορούν να εξουσιοδοτηθούν να έχουν πρόσβαση στο ΣΚΕΕ για να εισάγουν, να τροποποιούν, να διαγράφουν ή να συμβουλεύονται τα δεδομένα για τους ειδικούς σκοπούς του ΣΚΕΕ και στον βαθμό που είναι αναγκαίο για την άσκηση των καθηκόντων τους. (15) Κάθε επεξεργασία δεδομένων του ΣΚΕΕ θα πρέπει να είναι ανάλογη με τους επιδιωκόμενους στόχους και αναγκαία για την εκτέλεση των καθηκόντων των αρμοδίων αρχών. Κατά τη χρήση του ΣΚΕΕ, οι αρμόδιες αρχές θα πρέπει να σέβονται την ανθρώπινη αξιοπρέπεια και την ακεραιότητα των προσώπων για τα οποία ζητούνται δεδομένα, χωρίς διακρίσεις για λόγους φύλου, φυλετικής ή εθνοτικής καταγωγής, θρησκείας ή πεποιθήσεων, αναπηρίας, ηλικίας ή γενετήσιου προσανατολισμού. (16) Τα αποθηκευμένα στο ΣΚΕΕ δεδομένα προσωπικού χαρακτήρα δεν θα πρέπει να διατηρούνται για μεγαλύτερο διάστημα από το αναγκαίο για τους σκοπούς του ΣΚΕΕ. Είναι σκόπιμο να διατηρούνται τα δεδομένα για έξι μήνες, δεδομένου ότι αυτή είναι η ελάχιστη περίοδος που απαιτείται για τον υπολογισμό της διάρκειας διαμονής τους. Μεγαλύτερο χρονικό διάστημα ανώτατης διάρκειας πέντε ετών θα ήταν απαραίτητο για τα άτομα που δεν έχουν εξέλθει από το έδαφος των κρατών μελών εντός της επιτρεπόμενης περιόδου διαμονής. Τα δεδομένα θα πρέπει να διαγράφονται μετά από την περίοδο των πέντε ετών, εκτός αν υπάρχουν λόγοι να διαγραφούν νωρίτερα. (17) Πρέπει να θεσπισθούν ακριβείς κανόνες όσον αφορά τις αρμοδιότητες για την ανάπτυξη και τη λειτουργία του ΣΚΕΕ, αφενός, και τις αρμοδιότητες των κρατών μελών όσον αφορά τα εθνικά συστήματα και την πρόσβαση σε δεδομένα από τις εθνικές αρχές, αφετέρου. (18) Πρέπει να θεσπισθούν κανόνες σχετικά με την ευθύνη των κρατών μελών σε περίπτωση ζημιών από παράβαση του παρόντος κανονισμού. Η ευθύνη της Επιτροπής για παρόμοια ζημία διέπεται από τη δεύτερη παράγραφο του άρθρου 340 της Συνθήκης. (19) Η οδηγία 95/46/ΕΚ του Ευρωπαϊκού Κοινοβουλίου και του Συμβουλίου, της 24ης Οκτωβρίου 1995, για την προστασία των φυσικών προσώπων έναντι της επεξεργασίας δεδομένων προσωπικού χαρακτήρα και για την ελεύθερη κυκλοφορία των δεδομένων αυτών[21] εφαρμόζεται στην επεξεργασία δεδομένων προσωπικού χαρακτήρα που πραγματοποιείται από τα κράτη μέλη κατά την εφαρμογή του παρόντος κανονισμού. (20) Ο κανονισμός (ΕΚ) αριθ. 45/2001 του Ευρωπαϊκού Κοινοβουλίου και του Συμβουλίου, της 18ης Δεκεμβρίου 2000, σχετικά με την προστασία των φυσικών προσώπων έναντι της επεξεργασίας δεδομένων προσωπικού χαρακτήρα από τα όργανα και τους οργανισμούς της Κοινότητας και σχετικά με την ελεύθερη κυκλοφορία των δεδομένων αυτών[22], εφαρμόζεται στις δραστηριότητες των οργάνων ή οργανισμών της Ένωσης, όταν εκτελούν τα καθήκοντά τους ως υπεύθυνοι του ΣΚΕΕ. (21) Οι ανεξάρτητες εθνικές αρχές ελέγχου που ορίζονται σύμφωνα με το άρθρο 28 της οδηγίας 95/46/ΕΚ θα πρέπει να ελέγχουν τη νομιμότητα της επεξεργασίας δεδομένων προσωπικού χαρακτήρα από τα κράτη μέλη, ενώ ο Ευρωπαίος Επόπτης Προστασίας Δεδομένων, αξίωμα που θεσπίστηκε σύμφωνα με τον κανονισμό (ΕΚ) αριθ. 45/2001, θα πρέπει να ελέγχει τις δραστηριότητες των οργάνων ή οργανισμών της Ένωσης που έχουν σχέση με την προστασία αυτών των δεδομένων. Ο Ευρωπαίος Επόπτης Προστασίας Δεδομένων και οι αρχές ελέγχου θα πρέπει να συνεργάζονται μεταξύ τους για την παρακολούθηση του ΣΚΕΕ. (22) Ο παρών κανονισμός σέβεται τα θεμελιώδη δικαιώματα και τηρεί τις αρχές που αναγνωρίζονται από τον Χάρτη των Θεμελιωδών Δικαιωμάτων της Ευρωπαϊκής Ένωσης, και ιδίως την προστασία των δεδομένων προσωπικού χαρακτήρα (άρθρο 8 του Χάρτη), το δικαίωμα στην ελευθερία και την ασφάλεια (άρθρο 6 του Χάρτη), το δικαίωμα του σεβασμού της ιδιωτικής και οικογενειακής ζωής (άρθρο 7 του Χάρτη), το δικαίωμα στο άσυλο (άρθρο 18 του Χάρτη), την προστασία σε περίπτωση απομάκρυνσης, απέλασης και έκδοσης (άρθρο 19 του Χάρτη), το δικαίωμα αποτελεσματικής προσφυγής (άρθρο 47 του Χάρτη) και πρέπει να εφαρμόζεται σύμφωνα με τα εν λόγω δικαιώματα και αρχές. (23) Η αποτελεσματική παρακολούθηση της εφαρμογής του παρόντος κανονισμού επιβάλλει τακτική αξιολόγηση. Οι προϋποθέσεις παροχής πρόσβασης στα δεδομένα που είναι αποθηκευμένα στο σύστημα, με σκοπό την επιβολή του νόμου και σε τρίτες χώρες, και οι όροι διατήρησης των δεδομένων για διαφορετικά χρονικά διαστήματα θα πρέπει να αξιολογηθούν περαιτέρω προκειμένου να διαπιστωθεί αν και με ποιόν τρόπο το σύστημα μπορεί να συμβάλει αποτελεσματικότερα στην καταπολέμηση των τρομοκρατικών και άλλων σοβαρών αξιόποινων πράξεων. Επειδή το ΣΚΕΕ περιέχει μεγάλο αριθμό δεδομένων προσωπικού χαρακτήρα και είναι αναγκαίο να υπάρχει απόλυτος σεβασμός της ιδιωτικής ζωής φυσικών προσώπων των οποίων δεδομένα προσωπικού χαρακτήρα υποβάλλονται σε επεξεργασία στο ΣΚΕΕ, η αξιολόγηση αυτή θα πρέπει να πραγματοποιηθεί δύο έτη μετά την έναρξη της λειτουργίας του και να λαμβάνει υπόψη τα αποτελέσματα της εφαρμογής του VIS. (24) Τα κράτη μέλη θα πρέπει να θεσπίσουν κανόνες σχετικά με τις εφαρμοστέες κυρώσεις για παραβάσεις των διατάξεων του παρόντος κανονισμού και να μεριμνούν για την εφαρμογή τους. (25) Προκειμένου να διασφαλιστούν ενιαίοι όροι για την εφαρμογή του παρόντος κανονισμού, θα πρέπει να ανατεθούν εκτελεστικές αρμοδιότητες στην Επιτροπή. Οι εν λόγω αρμοδιότητες θα πρέπει να ασκούνται σύμφωνα με τον κανονισμό (ΕΕ) αριθ. 182/2011 του Ευρωπαϊκού Κοινοβουλίου και του Συμβουλίου, της 16ης Φεβρουαρίου 2011, για τη θέσπιση κανόνων και γενικών αρχών σχετικά με τους τρόπους ελέγχου από τα κράτη μέλη της άσκησης των εκτελεστικών αρμοδιοτήτων από την Επιτροπή[23]. (26) Η θέσπιση ενός κοινού ΣΚΕΕ στο επίπεδο του χώρου δίχως ελέγχους στα εσωτερικά σύνορα καθώς και η δημιουργία κοινών υποχρεώσεων, όρων και διαδικασιών για τη χρήση των δεδομένων είναι αδύνατον να επιτευχθούν επαρκώς από τα κράτη μέλη και μπορούν, συνεπώς, λόγω της κλίμακας και του αντικτύπου της δράσης, να επιτευχθούν καλύτερα σε επίπεδο Ένωσης, σύμφωνα με την αρχή της επικουρικότητας, όπως ορίζεται στο άρθρο 5 της Συνθήκης για την Ευρωπαϊκή Ένωση. Σύμφωνα με την αρχή της αναλογικότητας, όπως αυτή ορίζεται στο εν λόγω άρθρο, ο παρών κανονισμός δεν υπερβαίνει τα απαιτούμενα όρια για την επίτευξη αυτού του στόχου. (27) Σύμφωνα με τα άρθρα 1 και 2 του πρωτοκόλλου (αριθ. 22) σχετικά με τη θέση της Δανίας, που προσαρτάται στη Συνθήκη για την Ευρωπαϊκή Ένωση και στη Συνθήκη για τη λειτουργία της Ευρωπαϊκής Ένωσης, η Δανία δεν συμμετέχει στη θέσπιση του παρόντος κανονισμού και δεν δεσμεύεται από αυτόν ούτε υπόκειται στην εφαρμογή του. Δεδομένου ότι ο παρών κανονισμός αναπτύσσει περαιτέρω το κεκτημένο Σένγκεν, η Δανία, σύμφωνα με το άρθρο 4 του προαναφερθέντος πρωτοκόλλου, αποφασίζει εντός περιόδου έξι μηνών από την απόφαση του Συμβουλίου σχετικά με τον παρόντα κανονισμό, αν θα τον εφαρμόσει στο εθνικό της δίκαιο. (28) Ο παρών κανονισμός συνιστά ανάπτυξη των διατάξεων του κεκτημένου Σένγκεν στις οποίες δεν συμμετέχει το Ηνωμένο Βασίλειο, σύμφωνα με την απόφαση 2000/365/ΕΚ του Συμβουλίου, της 29ης Μαΐου 2000, σχετικά με το αίτημα του Ηνωμένου Βασιλείου της Μεγάλης Βρετανίας και της Βόρειας Ιρλανδίας να συμμετέχει σε ορισμένες από τις διατάξεις του κεκτημένου Σένγκεν[24]· ως εκ τούτου, το Ηνωμένο Βασίλειο δεν συμμετέχει στην έκδοση του παρόντος κανονισμού και δεν δεσμεύεται από αυτόν ούτε υποχρεούται να τον εφαρμόσει. (29) Ο παρών κανονισμός συνιστά ανάπτυξη των διατάξεων του κεκτημένου Σένγκεν, στις οποίες δεν συμμετέχει η Ιρλανδία, σύμφωνα με την απόφαση 2002/192/ΕΚ του Συμβουλίου, της 28ης Φεβρουαρίου 2002, σχετικά με το αίτημα της Ιρλανδίας να συμμετέχει σε ορισμένες από τις διατάξεις του κεκτημένου του Σένγκεν[25]· ως εκ τούτου η Ιρλανδία δεν συμμετέχει στην έκδοση του παρόντος κανονισμού και δεν δεσμεύεται από αυτόν ούτε υποχρεούται να τον εφαρμόσει. (30) Όσον αφορά την Ισλανδία και τη Νορβηγία, ο παρών κανονισμός συνιστά ανάπτυξη των διατάξεων του κεκτημένου του Σένγκεν, κατά την έννοια της συμφωνίας που συνήφθη μεταξύ του Συμβουλίου της Ευρωπαϊκής Ένωσης και της Δημοκρατίας της Ισλανδίας και του Βασιλείου της Νορβηγίας σχετικά με τη σύνδεση των εν λόγω χωρών προς τη θέση σε ισχύ, την εφαρμογή και την περαιτέρω ανάπτυξη του κεκτημένου του Σένγκεν[26], που εμπίπτει στον τομέα που αναφέρεται στο άρθρο 1 σημείο Α της απόφασης 1999/437/ΕΚ του Συμβουλίου, της 17ης Μαΐου 1999, σχετικά με ορισμένες λεπτομέρειες εφαρμογής της εν λόγω συμφωνίας[27]. (31) Όσον αφορά την Ελβετία, ο παρών κανονισμός αποτελεί ανάπτυξη των διατάξεων του κεκτημένου του Σένγκεν, κατά την έννοια της συμφωνίας μεταξύ της Ευρωπαϊκής Ένωσης, της Ευρωπαϊκής Κοινότητας και της Ελβετικής Συνομοσπονδίας σχετικά με τη σύνδεση της Ελβετικής Συνομοσπονδίας προς τη θέση σε ισχύ, την εφαρμογή και την ανάπτυξη του κεκτημένου του Σένγκεν[28], εμπίπτει στον τομέα που αναφέρεται στο άρθρο 1 σημείο Α της απόφασης 1999/437/ΕΚ του Συμβουλίου, της 17ης Μαΐου 1999, σε συνδυασμό με το άρθρο 3 της απόφασης 2008/146/ΕΚ του Συμβουλίου[29]. (32) Όσον αφορά το Λιχτενστάιν, ο παρών κανονισμός αποτελεί ανάπτυξη των διατάξεων του κεκτημένου Σένγκεν, κατά την έννοια του Πρωτοκόλλου μεταξύ της Ευρωπαϊκής Ένωσης, της Ευρωπαϊκής Κοινότητας, της Ελβετικής Συνομοσπονδίας και του Πριγκιπάτου του Λιχτενστάιν για την προσχώρηση του Πριγκιπάτου του Λιχτενστάιν στη συμφωνία μεταξύ της Ευρωπαϊκής Ένωσης, της Ευρωπαϊκής Κοινότητας και της Ελβετικής Συνομοσπονδίας σχετικά με τη σύνδεση της Ελβετικής Συνομοσπονδίας προς τη θέση σε ισχύ, την εφαρμογή και την ανάπτυξη του κεκτημένου του Σένγκεν[30], που εμπίπτει στον τομέα που αναφέρεται στο άρθρο 1 σημείο Α της απόφασης 1999/437/ΕΚ, της 17ης Μαΐου 1999, σε συνδυασμό με το άρθρο 3 της απόφασης 2011/350/ΕΕ του Συμβουλίου[31]. ΕΞΕΔΩΣΑΝ ΤΟΝ ΠΑΡΟΝΤΑ ΚΑΝΟΝΙΣΜΟ: ΚΕΦΑΛΑΙΟ 1 Γενικές διατάξεις Άρθρο 1 Αντικείμενο Με τον παρόντα κανονισμό θεσπίζεται σύστημα που αναφέρεται ως «Σύστημα καταχώρισης εισόδου/εξόδου» (ΣΚΕΕ) (EES) για την καταγραφή και αποθήκευση πληροφοριών σχετικά με τον χρόνο και τον τόπο εισόδου και εξόδου υπηκόων τρίτων χωρών οι οποίοι διέρχονται από τα εξωτερικά σύνορα και λαμβάνουν άδεια βραχείας διαμονής στο έδαφος των κρατών μελών, για τον υπολογισμό της επιτρεπόμενης διάρκειας της διαμονής τους και για την αποστολή ειδοποιήσεων (alerts) προς τα κράτη μέλη όταν εκπνέει η επιτρεπόμενη διάρκεια διαμονής. Άρθρο 2 Συγκρότηση του ΣΚΕΕ 1. Το ΣΚΕΕ έχει τη δομή που καθορίζεται στο άρθρο 6. 2. Τα καθήκοντα της ανάπτυξης και λειτουργικής διαχείρισης του ΣΚΕΕ, συμπεριλαμβανομένων των λειτουργιών για την επεξεργασία βιομετρικών δεδομένων που αναφέρονται στο άρθρο 12, ανατίθενται στον Οργανισμό για τη λειτουργική διαχείριση συστημάτων ΤΠ μεγάλης κλίμακας στον χώρο ελευθερίας, ασφάλειας και δικαιοσύνης (εφεξής ο «Οργανισμός»). Άρθρο 3 Πεδίο εφαρμογής 1. Ο παρών κανονισμός εφαρμόζεται σε κάθε υπήκοο τρίτης χώρας στον οποίο χορηγείται άδεια βραχείας διαμονής στο έδαφος των κρατών μελών, με την επιφύλαξη των συνοριακών ελέγχων, σύμφωνα με τον κώδικα συνόρων του Σένγκεν για τη διέλευση των εξωτερικών συνόρων των κρατών μελών. 2. Ο παρών κανονισμός δεν εφαρμόζεται στη διέλευση των εξωτερικών συνόρων από: α) μέλη της οικογένειας πολίτη της Ένωσης στα οποία εφαρμόζεται η οδηγία 2004/38/ΕΚ και τα οποία κατέχουν το αναφερόμενο στην εν λόγω οδηγία δελτίο διαμονής· β) μέλη της οικογένειας υπηκόων τρίτων χωρών που απολαμβάνουν το δικαίωμα της ελεύθερης κυκλοφορίας σύμφωνα με το δίκαιο της Ένωσης και κατέχουν το αναφερόμενο στην οδηγία 2004/38/ΕΚ δελτίο διαμονής. Ο παρών κανονισμός δεν εφαρμόζεται στα μέλη της οικογένειας που αναφέρονται στα στοιχεία α) και β), ακόμη και όταν αυτά δεν συνοδεύουν ή πηγαίνουν να συναντήσουν τον πολίτη της Ένωσης ή υπήκοο τρίτης χώρας που απολαμβάνει το δικαίωμα της ελεύθερης κυκλοφορίας· γ) κατόχους άδειας διαμονής που αναφέρονται στο άρθρο 2 παράγραφος 15 του κώδικα συνόρων του Σένγκεν· δ) υπηκόους της Ανδόρας, του Μονακό και του Αγίου Μαρίνου. Άρθρο 4 Σκοπός Το ΣΚΕΕ αποσκοπεί στην καλύτερη διαχείριση των εξωτερικών συνόρων και την καταπολέμηση της παράνομης μετανάστευσης, την εφαρμογή της πολιτικής ολοκληρωμένης διαχείρισης των συνόρων, τη συνεργασία και τη διαβούλευση μεταξύ των συνοριακών αρχών και των αρχών μετανάστευσης, παρέχοντας στα κράτη μέλη πρόσβαση σε δεδομένα σχετικά με τον χρόνο και τον τόπο εισόδου και εξόδου υπηκόων τρίτων χωρών στα εξωτερικά σύνορα και διευκολύνοντας τις σχετικές αποφάσεις, με στόχο: – την ενίσχυση των ελέγχων στα σημεία διέλευσης των εξωτερικών συνόρων και την καταπολέμηση της παράνομης μετανάστευσης· – τον υπολογισμό και την παρακολούθηση του υπολογισμού της διάρκειας της επιτρεπόμενης διαμονής υπηκόων τρίτων χωρών στους οποίους χορηγείται άδεια βραχείας διαμονής· – την ταυτοποίηση των προσώπων που δεν πληρούν ή δεν πληρούν πλέον τους όρους εισόδου ή διαμονής στο έδαφος των κρατών μελών· – τη διευκόλυνση των εθνικών αρχών των κρατών μελών όσον αφορά την ταυτοποίηση προσώπων που υπερβαίνουν την επιτρεπόμενη διάρκεια διαμονής και τη λήψη των κατάλληλων μέτρων· – τη συγκέντρωση στατιστικών στοιχείων για τις εισόδους και εξόδους υπηκόων τρίτων χωρών με σκοπό την ανάλυση. Άρθρο 5 Ορισμοί Για τους σκοπούς του παρόντος κανονισμού, ισχύουν οι ακόλουθοι ορισμοί: (1) «εξωτερικά σύνορα»: τα εξωτερικά σύνορα όπως ορίζονται στο άρθρο 2 παράγραφος 2 του κώδικα συνόρων του Σένγκεν· (2) «συνοριακές αρχές»: οι αρμόδιες αρχές στις οποίες έχει ανατεθεί, σύμφωνα με το εθνικό δίκαιο, να διενεργούν ελέγχους προσώπων στα σημεία διέλευσης των εξωτερικών συνόρων, σύμφωνα με τον κώδικα συνόρων του Σένγκεν· (3) «αρχές μετανάστευσης»: οι αρμόδιες αρχές στις οποίες έχει ανατεθεί, σύμφωνα με το εθνικό δίκαιο, να εξετάζουν τις προϋποθέσεις και να λαμβάνουν αποφάσεις σχετικά με την διαμονή υπηκόων τρίτων χωρών στο έδαφος των κρατών μελών· (4) «αρχές θεώρησης»: οι αρχές οι οποίες είναι υπεύθυνες σε κάθε κράτος μέλος να εξετάζουν και να λαμβάνουν απόφαση για αιτήσεις θεώρησης ή αποφάσεις ακύρωσης, ανάκλησης ή παράτασης θεωρήσεων, συμπεριλαμβανομένων των κεντρικών αρχών θεωρήσεων και των αρχών που είναι αρμόδιες για τη χορήγηση θεωρήσεων στα σύνορα σύμφωνα με τον κώδικα θεωρήσεων [32]· (5) «υπήκοος τρίτης χώρας»: κάθε πρόσωπο που δεν είναι πολίτης της Ένωσης κατά την έννοια του άρθρου 20 της Συνθήκης, με εξαίρεση τα πρόσωπα τα οποία, βάσει συμφωνιών που έχουν συναφθεί μεταξύ της Ένωσης ή της Ένωσης και των κρατών μελών της, αφενός, και τρίτων χωρών, αφετέρου, απολαμβάνουν δικαιώματα ελεύθερης κυκλοφορίας ισοδύναμα με τα δικαιώματα των πολιτών της Ένωσης· (6) «ταξιδιωτικό έγγραφο»: διαβατήριο ή άλλο ισοδύναμο έγγραφο που επιτρέπει στον δικαιούχο να διέλθει τα εξωτερικά σύνορα και στο οποίο μπορεί να τεθεί θεώρηση· (7) «βραχεία διαμονή»: η διαμονή στο έδαφος των κρατών μελών για διάρκεια που δεν υπερβαίνει τις 90 ημέρες σε περίοδο 180 ημερών· (8) «υπεύθυνο κράτος μέλος»: το κράτος μέλος που εισήγαγε τα δεδομένα στο ΣΚΕΕ· (9) «επαλήθευση»: η διαδικασία που συνίσταται στη σύγκριση σειράς δεδομένων για να διαπιστωθεί η εγκυρότητα μιας δηλωθείσας ταυτότητας (έλεγχος με τη σύγκριση δύο δειγμάτων)· (10) «ταυτοποίηση»: η διαδικασία εξακρίβωσης της ταυτότητας προσώπου μέσω αναζήτησης σε βάση δεδομένων με πολλαπλές σειρές δεδομένων (έλεγχος με σύγκριση πολλαπλών δειγμάτων)· (11) «αλφαριθμητικά δεδομένα»: δεδομένα που αποτελούνται από γράμματα, ψηφία, ειδικούς χαρακτήρες, διαστήματα και σημεία στίξης· (12) «βιομετρικά δεδομένα»: δακτυλικά αποτυπώματα· (13) «πρόσωπο που υπερβαίνει την επιτρεπόμενη διάρκεια διαμονής»: ο υπήκοος τρίτης χώρας που δεν πληροί ή δεν πληροί πλέον τις προϋποθέσεις όσον αφορά τη διάρκεια της βραχείας διαμονής στο έδαφος των κρατών μελών· (14) «Οργανισμός»: ο Οργανισμός που ιδρύθηκε με τον κανονισμό (ΕΕ) αριθ. 1077/2011[33]· (15) «Frontex»: Ευρωπαϊκός Οργανισμός για τη διαχείριση της επιχειρησιακής συνεργασίας στα εξωτερικά σύνορα των κρατών μελών της Ευρωπαϊκής Ένωσης, ο οποίος ιδρύθηκε με τον κανονισμό (ΕΚ) αριθ. 2007/2004[34]· (16) «αρχή ελέγχου»: η αρχή ελέγχου που συστάθηκε σύμφωνα με το άρθρο 28 της οδηγίας 95/46/ΕΚ· (17) «λειτουργική διαχείριση»: όλες οι ενέργειες που είναι αναγκαίες για να διατηρηθούν σε λειτουργία τα συστήματα ΤΠ μεγάλης κλίμακας, συμπεριλαμβανομένης της ευθύνης για την υποδομή επικοινωνίας που χρησιμοποιούν· (18) «ανάπτυξη»: όλες οι ενέργειες που είναι αναγκαίες για τη δημιουργία ενός συστήματος ΤΠ μεγάλης κλίμακας, συμπεριλαμβανομένης της δομής επικοινωνίας που χρησιμοποιεί. Άρθρο 6 Τεχνική αρχιτεκτονική του ΣΚΕΕ Το ΣΚΕΕ αποτελείται από: α) ένα κεντρικό σύστημα που περιλαμβάνει μία κεντρική μονάδα και μία εφεδρική κεντρική μονάδα ικανή να εξασφαλίζει όλες τις λειτουργίες της κεντρικής μονάδας σε περίπτωση βλάβης του συστήματος· β) ένα εθνικό σύστημα που περιλαμβάνει το απαιτούμενο υλισμικό, το λογισμικό και την εθνική υποδομή επικοινωνίας που συνδέει τα σημεία εισόδου στο δίκτυο κάθε κράτος μέλους με τις συσκευές των τελικών χρηστών στις αρμόδιες αρχές όπως ορίζονται στο άρθρο 7 παράγραφος 2· γ) μία ενιαία διεπαφή σε κάθε κράτος μέλος, που βασίζεται σε κοινές τεχνικές προδιαγραφές και είναι πανομοιότυπη για όλα τα κράτη μέλη· δ) τα σημεία εισόδου στο δίκτυο τα οποία αποτελούν μέρος της ενιαίας διεπαφής και είναι τα εθνικά σημεία πρόσβασης, τα οποία συνδέουν το εθνικό σύστημα κάθε κράτους μέλους με το κεντρικό σύστημα, και ε) την υποδομή επικοινωνίας μεταξύ του κεντρικού συστήματος και των σημείων εισόδου στο δίκτυο. Άρθρο 7 Πρόσβαση για την εισαγωγή, τροποποίηση, διαγραφή και αναζήτηση δεδομένων 1. Το δεόντως εξουσιοδοτημένο προσωπικό των αρχών κάθε κράτους μέλους που είναι αρμόδιες για τους σκοπούς οι οποίοι προβλέπονται στα άρθρα 15 έως 22, έχει αποκλειστικά πρόσβαση στο ΣΚΕΕ, σύμφωνα με το άρθρο 4, για να εισάγει, να τροποποιεί, να διαγράφει και να συμβουλεύεται τα δεδομένα που αναφέρονται στα άρθρα 11 και 12, σύμφωνα με τον παρόντα κανονισμό, στο μέτρο που τα δεδομένα αυτά είναι αναγκαία για την εκτέλεση καθηκόντων, σύμφωνα με τον σκοπό αυτό, και αναλογικά προς τους επιδιωκόμενους στόχους. 2. Κάθε κράτος μέλος ορίζει τις αρμόδιες αρχές, που περιλαμβάνουν τις συνοριακές αρχές και τις αρχές θεώρησης και μετανάστευσης, των οποίων το δεόντως εξουσιοδοτημένο προσωπικό έχει πρόσβαση για να εισάγει, να τροποποιεί, να διαγράφει ή να συμβουλεύεται δεδομένα στο ΣΚΕΕ. Κάθε κράτος μέλος κοινοποιεί χωρίς καθυστέρηση στον Οργανισμό κατάλογο αυτών των αρχών. Στον κατάλογο προσδιορίζεται ο σκοπός για τον οποίο κάθε αρχή μπορεί να έχει πρόσβαση στα δεδομένα του ΣΚΕΕ. Εντός τριών μηνών από τη θέση σε λειτουργία του ΣΚΕΕ, σύμφωνα με το άρθρο 41, ο Οργανισμός δημοσιεύει ενοποιημένο κατάλογο στην Επίσημη Εφημερίδα της Ευρωπαϊκής Ένωσης. Σε περίπτωση τροποποίησης του καταλόγου, ο Οργανισμός δημοσιεύει επικαιροποιημένο ενοποιημένο κατάλογο ετησίως. Άρθρο 8 Γενικές αρχές 1. Κάθε αρμόδια αρχή εξουσιοδοτημένη να έχει πρόσβαση στο ΣΚΕΕ σύμφωνα με τον παρόντα κανονισμό διασφαλίζει ότι η χρήση του ΣΚΕΕ είναι απαραίτητη, κατάλληλη και αναλογική προς την εκτέλεση των καθηκόντων των αρμόδιων αρχών. 2. Κάθε αρμόδια αρχή, διασφαλίζει ότι, κατά τη χρήση του ΣΚΕΕ, δεν προβαίνει σε διακρίσεις εις βάρος υπηκόων τρίτων χωρών για λόγους φύλου, φυλετικής ή εθνοτικής καταγωγής, θρησκείας ή πεποιθήσεων, αναπηρίας, ηλικίας ή γενετήσιου προσανατολισμού και σέβεται πλήρως την ανθρώπινη αξιοπρέπεια και την ακεραιότητα του προσώπου. Άρθρο 9 Αυτοματοποιημένος υπολογιστής Το ΣΚΕΕ ενσωματώνει αυτοματοποιημένο μηχανισμό που εμφανίζει τη μέγιστη επιτρεπόμενη διάρκεια διαμονής, σύμφωνα με το άρθρο 5 παράγραφος 1 του κώδικα συνόρων του Σένγκεν, για κάθε υπήκοο τρίτης χώρας που είναι καταχωρισμένος στο ΣΚΕΕ. Ο αυτοματοποιημένος υπολογιστής: α) ενημερώνει τις αρμόδιες αρχές και τον υπήκοο τρίτης χώρας κατά την είσοδό του στα σύνορα σχετικά με την επιτρεπόμενη διάρκεια διαμονής· β) εντοπίζει κατά την έξοδο τους υπηκόους τρίτων χωρών που υπερέβησαν την επιτρεπόμενη διάρκεια διαμονής τους. Άρθρο 10 Μηχανισμός πληροφοριών 1. Το ΣΚΕΕ περιλαμβάνει μηχανισμό που εντοπίζει αυτόματα τα αρχεία εισόδου/ εξόδου τα οποία δεν περιέχουν δεδομένα εξόδου αμέσως μετά την ημερομηνία εκπνοής της επιτρεπόμενης διάρκειας διαμονής καθώς και τα αρχεία στα οποία υπήρξε υπέρβαση της ανώτατης επιτρεπόμενης διάρκειας διαμονής. 2. Τίθεται στη διάθεση των αρμόδιων εθνικών αρχών κατάλογος παραγόμενος από το σύστημα, ο οποίος περιέχει τα αναφερόμενα στο άρθρο 11 δεδομένα όλων των ταυτοποιημένων προσώπων που υπερέβησαν την επιτρεπόμενη διάρκεια διαμονής τους. ΚΕΦΑΛΑΙΟ II Εισαγωγή και χρήση δεδομένων από τις συνοριακές αρχές Άρθρο 11 Δεδομένα προσωπικού χαρακτήρα για κατόχους θεωρήσεων 1. Αν δεν υπάρχει προηγούμενη καταχώριση υπηκόου τρίτης χώρας στο ΣΚΕΕ όταν λαμβάνεται απόφαση για τη χορήγηση άδειας εισόδου σε κάτοχο θεώρησης σύμφωνα με τον κώδικα συνόρων του Σένγκεν, η συνοριακή αρχή δημιουργεί τον ατομικό φάκελο του προσώπου στον οποίο εισάγει τα ακόλουθα δεδομένα: α) επώνυμο (οικογενειακό όνομα), επώνυμο κατά τη γέννηση (προηγούμενο οικογενειακό όνομα ή ονόματα), όνομα ή ονόματα· ημερομηνία γέννησης, τόπο γέννησης, χώρα γέννησης, ιθαγένεια ή ιθαγένειες και φύλο· β) το είδος και τον αριθμό του ταξιδιωτικού εγγράφου ή εγγράφων, την αρχή έκδοσης και την ημερομηνία έκδοσης· γ) τον κωδικό τριών γραμμάτων της χώρας έκδοσης, και την ημερομηνία λήξης της ισχύος του (των) ταξιδιωτικού(-ών) εγγράφου(-ων)· δ) τον αριθμό της αυτοκόλλητης θεώρησης, και τον κωδικό τριών γραμμάτων του κράτους μέλους έκδοσης και την ημερομηνία λήξης της ισχύος της θεώρησης, κατά περίπτωση· ε) κατά την πρώτη είσοδο βάσει της θεώρησης, τον αριθμό των εισόδων και την επιτρεπόμενη περίοδο διαμονής που αναφέρεται στην αυτοκόλλητη θεώρηση· στ) κατά περίπτωση, πληροφορίες ότι έχει χορηγηθεί πρόσβαση στο εν λόγω πρόσωπο στο πρόγραμμα καταχώρισης ταξιδιωτών, σύμφωνα με τον κανονισμό COM(2013) 97 final, τον αποκλειστικό αριθμό αναγνώρισης και το καθεστώς συμμετοχής. 2. Σε κάθε είσοδο του εν λόγω προσώπου, τα ακόλουθα δεδομένα εισάγονται σε ένα αρχείο εισόδου/εξόδου το οποίο συνδέεται με τον ατομικό φάκελο του προσώπου με τη χρήση του ατομικού αριθμού αναφοράς που δημιουργήθηκε από το ΣΚΕΕ κατά τη δημιουργία του εν λόγω φακέλου: α) η ημερομηνία και ώρα εισόδου· β) το κράτος μέλος εισόδου, το σημείο συνοριακής διέλευσης και η αρχή που εξέδωσε την άδεια εισόδου· γ) ο υπολογισμός του αριθμού των ημερών της(των) επιτρεπόμενης(-ων) διαμονής(-ών) και η ημερομηνία της τελευταίας ημέρας της επιτρεπόμενης διαμονής. 3. Κατά την έξοδο τα ακόλουθα δεδομένα εισάγονται σε αρχείο εισόδου/εξόδου το οποίο συνδέεται με τον ατομικό φάκελο του το εν λόγω προσώπου: α) η ημερομηνία και η ώρα της εξόδου· β) το κράτος μέλος και το σημείο συνοριακής διέλευσης κατά την έξοδο. Άρθρο 12 Δεδομένα προσωπικού χαρακτήρα για υπηκόους τρίτων χωρών που απαλλάσσονται από την υποχρέωση θεώρησης 1. Αν δεν υπάρχει προηγούμενη καταχώριση υπηκόου τρίτης χώρας στο ΣΚΕΕ κατά τη λήψη της απόφασης για τη χορήγηση άδειας εισόδου, σύμφωνα με τον κώδικα συνόρων του Σένγκεν, σε υπήκοο τρίτης χώρας που απαλλάσσεται από την υποχρέωση θεώρησης, η συνοριακή αρχή δημιουργεί ατομικό φάκελο και εισάγει δέκα δακτυλικά αποτυπώματα στον ατομικό φάκελο του εν λόγω προσώπου, επιπλέον των δεδομένων που αναφέρονται στο άρθρο 11, με εξαίρεση τις πληροφορίες που αναφέρονται στο άρθρο 11 παράγραφος 1 στοιχεία δ) και ε). 2. Τα παιδιά ηλικίας κάτω των 12 ετών απαλλάσσονται από την υποχρέωση λήψης δακτυλικών αποτυπωμάτων για νομικούς λόγους. 3. Τα πρόσωπα για τα οποία η λήψη δακτυλικών αποτυπωμάτων είναι σωματικά αδύνατη απαλλάσσονται από την υποχρέωση αυτή για πραγματικούς λόγους. Ωστόσο, αν αυτή η αδυναμία είναι προσωρινού χαρακτήρα, το πρόσωπο υποχρεούται να υποβληθεί σε λήψη δακτυλικών αποτυπωμάτων κατά την επόμενη είσοδο. Οι συνοριακές αρχές δικαιούνται να ζητούν περαιτέρω διευκρινίσεις για τους λόγους της προσωρινής αδυναμίας λήψης δακτυλικών αποτυπωμάτων. Τα κράτη μέλη εξασφαλίζουν την εφαρμογή των κατάλληλων διαδικασιών που εγγυώνται τον σεβασμό της αξιοπρέπειας του προσώπου, σε περίπτωση δυσκολίας κατά τη λήψη δακτυλικών αποτυπωμάτων. 4. Όταν ο ενδιαφερόμενος απαλλάσσεται από την υποχρέωση λήψης δακτυλικών αποτυπωμάτων για νομικούς ή πραγματικούς λόγους δυνάμει των παραγράφων 2 ή 3, στο ειδικό πεδίο δεδομένων αναγράφεται η ένδειξη «άνευ αντικειμένου». Το σύστημα επιτρέπει να γίνεται διάκριση μεταξύ των περιπτώσεων που δεν απαιτείται για νομικούς λόγους η λήψη δακτυλικών αποτυπωμάτων και των περιπτώσεων στις οποίες αυτά δεν μπορούν να ληφθούν για πραγματικούς λόγους. 5. Για περίοδο τριών ετών μετά την έναρξη της λειτουργίας του ΣΚΕΕ καταγράφονται μόνο τα αναφερόμενα στην παράγραφο 1 αλφαριθμητικά δεδομένα. Άρθρο 13 Διαδικασίες για την εισαγωγή δεδομένων στα σημεία συνοριακής διέλευσης όταν υπάρχει ήδη καταχωρισμένος φάκελος Αν υπάρχει ήδη καταχωρισμένος φάκελος, η συνοριακή αρχή επικαιροποιεί, αν είναι απαραίτητο, τα δεδομένα του φακέλου, ανοίγει αρχείο καταγραφής εισόδων/εξόδων για κάθε είσοδο και έξοδο, σύμφωνα με τα άρθρα 11 και 12, και συνδέει το εν λόγω αρχείο με τον ατομικό φάκελο του προσώπου. Άρθρο 14 Δεδομένα που πρέπει να προστίθενται σε περίπτωση ανάκλησης ή παράτασης μιας άδειας διαμονής 1. Αν ληφθεί απόφαση ανάκλησης της άδειας διαμονής ή παράτασης της διάρκειας της επιτρεπόμενης διαμονής, η αρμόδια αρχή η οποία έλαβε την απόφαση προσθέτει τα ακόλουθα δεδομένα στο αρχείο εισόδου/εξόδου: α) πληροφορίες που προσδιορίζουν ότι η άδεια διαμονής έχει ανακληθεί ή ότι παρατάθηκε η διάρκεια της επιτρεπόμενης διαμονής· β) την αρχή που ανακάλεσε την άδεια διαμονής ή παρέτεινε τη διάρκεια της επιτρεπόμενης διαμονής· γ) τον τόπο και την ημερομηνία της απόφασης για την ανάκληση της άδειας διαμονής ή την παράταση της διάρκειας της επιτρεπόμενης διαμονής· δ) τη νέα ημερομηνία λήξης της ισχύος της άδειας διαμονής. 2. Το αρχείο εισόδου/εξόδου αναφέρει τους λόγους της ανάκλησης της άδειας διαμονής, οι οποίοι είναι: α) οι λόγοι της απέλασης του εν λόγω προσώπου· β) κάθε άλλη απόφαση που λαμβάνουν οι αρμόδιες αρχές του κράτους μέλους, σύμφωνα με την εθνική νομοθεσία, με αποτέλεσμα την απομάκρυνση ή την αναχώρηση του υπηκόου τρίτης χώρας ο οποίος δεν πληροί, ή δεν πληροί πλέον τις προϋποθέσεις εισόδου ή διαμονής στο έδαφος των κρατών μελών. 3. Το αρχείο εισόδου/εξόδου αναφέρει τους λόγους παράτασης της διάρκειας της επιτρεπόμενης διαμονής. 4. Όταν ένα πρόσωπο έχει αναχωρήσει ή απομακρυνθεί από το έδαφος των κρατών μελών κατ’ εφαρμογή απόφασης, σύμφωνα με την παράγραφο 2 στοιχείο β), η αρμόδια αρχή εισάγει τα δεδομένα σύμφωνα με το άρθρο 13 στο αρχείο εισόδου/εξόδου αυτής της συγκεκριμένης καταχώρισης. Άρθρο 15 Χρήση δεδομένων για επαλήθευση στα εξωτερικά σύνορα 1. Οι συνοριακές αρχές έχουν πρόσβαση στο ΣΚΕΕ για να συμβουλεύονται τα δεδομένα στον βαθμό που τα εκάστοτε δεδομένα είναι απαραίτητα για την εκτέλεση καθηκόντων συνοριακού ελέγχου. 2. Για τους σκοπούς που αναφέρονται στην παράγραφο 1, οι συνοριακές αρχές έχουν πρόσβαση για τη διενέργεια ερευνών με τη βοήθεια των δεδομένων που αναφέρονται στο άρθρο 11 παράγραφος 1 στοιχείο α), σε συνδυασμό με ορισμένα ή όλα τα ακόλουθα δεδομένα: – τα δεδομένα που αναφέρονται στο άρθρο 11 παράγραφος 1 στοιχείο β)· – τα δεδομένα που αναφέρονται στο άρθρο 11 παράγραφος 1 στοιχείο γ)· – τον αριθμό της αυτοκόλλητης θεώρησης που αναφέρεται στο άρθρο 11 παράγραφος 1 στοιχείο δ) · – τα δεδομένα που αναφέρονται στο άρθρο 11 παράγραφος 2 στοιχείο α)· – το κράτος μέλος και το συνοριακό σημείο εισόδου ή εξόδου· – τα δεδομένα που αναφέρονται στο άρθρο 12. ΚΕΦΑΛΑΙΟ III Εισαγωγή δεδομένων και χρήση του ΣΚΕΕ από άλλες αρχές Άρθρο 16 Χρήση του ΣΚΕΕ για την εξέταση και τη λήψη απόφασης για αιτήσεις θεώρησης 1. Οι αρχές θεώρησης συμβουλεύονται το ΣΚΕΕ για να εξετάζουν τις αιτήσεις θεώρησης και να λαμβάνουν τις σχετικές αποφάσεις, που περιλαμβάνουν και τις αποφάσεις ακύρωσης, ανάκλησης ή παράτασης της περιόδου ισχύος χορηγηθείσας θεώρησης, σύμφωνα με τις σχετικές διατάξεις του κώδικα θεωρήσεων. 2. Για τους σκοπούς της παραγράφου 1, παρέχεται στην αρμόδια αρχή θεώρησης πρόσβαση για τη διενέργεια ερευνών με τη βοήθεια ενός ή περισσοτέρων από τα ακόλουθα δεδομένα: α) τα δεδομένα που αναφέρονται στο άρθρο 11 παράγραφος 1) στοιχεία α), β) και γ)· β) τον αριθμό της αυτοκόλλητης θεώρησης, που περιλαμβάνει τον κωδικό τριών γραμμάτων του κράτους μέλους έκδοσης, ο οποίος αναφέρεται στο άρθρο 11 παράγραφος 1 στοιχείο δ)· γ) τα δεδομένα που αναφέρονται στο άρθρο 12. 3. Αν από την έρευνα με τη βοήθεια των δεδομένων που απαριθμούνται στην παράγραφο 2 προκύψει ότι έχουν καταγραφεί στο ΣΚΕΕ δεδομένα για τον υπήκοο τρίτης χώρας, παρέχεται στις αρχές θεώρησης πρόσβαση για να συμβουλεύονται τα δεδομένα του ατομικού φακέλου του εν λόγω προσώπου, καθώς και τα αρχεία εισόδου/εξόδου που συνδέονται με αυτόν τον φάκελο, μόνον για τους σκοπούς που αναφέρονται στην παράγραφο 1. Άρθρο 17 Χρήση του ΣΚΕΕ για την εξέταση αιτήσεων πρόσβασης στο ΠΚΤ 1. Οι αρμόδιες αρχές που αναφέρονται στο άρθρο 4 του κανονισμού COM(2013) 97 final συμβουλεύονται το ΣΚΕΕ για τους σκοπούς της εξέτασης αιτήσεων πρόσβασης στο ΠΚΤ και των σχετικών αποφάσεων, συμπεριλαμβανομένων των αποφάσεων απόρριψης, ανάκλησης ή παράτασης της περιόδου ισχύος της πρόσβασης στο ΠΚΤ, σύμφωνα με τις σχετικές διατάξεις του εν λόγω κανονισμού. 2. Για τους σκοπούς της παραγράφου 1, παρέχεται στην αρμόδια αρχή θεώρησης πρόσβαση για τη διενέργεια ερευνών με τη βοήθεια ενός ή περισσοτέρων από τα δεδομένα που αναφέρονται στο άρθρο 11 παράγραφος 1 στοιχείο α), β) και γ). 3. Αν από την έρευνα με τη βοήθεια των δεδομένων που απαριθμούνται στην παράγραφο 2 προκύψει ότι έχουν καταγραφεί στο ΣΚΕΕ δεδομένα για τον υπήκοο τρίτης χώρας, παρέχεται στην αρμόδια αρχή πρόσβαση για να συμβουλεύεται τα δεδομένα του ατομικού φακέλου του εν λόγω προσώπου, καθώς και τα αρχεία εισόδου/εξόδου που συνδέονται με αυτόν τον φάκελο, μόνον για τους σκοπούς που αναφέρονται στην παράγραφο 1. Άρθρο 18 Πρόσβαση σε δεδομένα για επαλήθευση στο έδαφος των κρατών μελών 1. Για να επαληθευτεί η ταυτότητα του υπηκόου τρίτης χώρας ή/και αν πληρούνται οι όροι εισόδου ή διαμονής στο έδαφος των κρατών μελών, οι αρμόδιες αρχές των κρατών μελών έχουν πρόσβαση για τη διενέργεια ερευνών με τη βοήθεια των δεδομένων που αναφέρονται στο άρθρο 11 παράγραφος 1 στοιχεία α), β) και γ), σε συνδυασμό με τα δακτυλικά αποτυπώματα που αναφέρονται στο άρθρο 12. 2. Αν από την έρευνα με τη βοήθεια των δεδομένων που απαριθμούνται στην παράγραφο 1 προκύψει ότι έχουν καταγραφεί στο ΣΚΕΕ δεδομένα για τον υπήκοο τρίτης χώρας, παρέχεται στην αρμόδια αρχή πρόσβαση για να συμβουλεύεται τα δεδομένα του ατομικού φακέλου του εν λόγω προσώπου, καθώς και τα αρχεία εισόδου/εξόδου που συνδέονται με αυτόν τον φάκελο, μόνον για τους σκοπούς που αναφέρονται στην παράγραφο 1. Άρθρο 19 Πρόσβαση σε δεδομένα για ταυτοποίηση 1. Με αποκλειστικό σκοπό την ταυτοποίηση οποιουδήποτε προσώπου το οποίο δεν πληροί ή δεν πληροί πλέον τους όρους εισόδου, διαμονής ή κατοικίας στο έδαφος των κρατών μελών, οι αρμόδιες αρχές ελέγχου στα εξωτερικά σημεία συνοριακής διέλευσης, σύμφωνα με τον κώδικα συνόρων του Σένγκεν, ή στο έδαφος των κρατών μελών, που διενεργούν ελέγχους για να διαπιστωθεί αν πληρούνται οι όροι εισόδου, διαμονής ή κατοικίας στο έδαφος των κρατών μελών, έχουν πρόσβαση για τη διενέργεια ερευνών με τη βοήθεια των δακτυλικών αποτυπωμάτων του εν λόγω προσώπου. 2. Αν από την έρευνα με τη βοήθεια των δεδομένων που απαριθμούνται στην παράγραφο 1 προκύψει ότι έχουν καταγραφεί στο ΣΚΕΕ δεδομένα του προσώπου, παρέχεται στην αρμόδια αρχή πρόσβαση για να συμβουλεύεται τα δεδομένα του ατομικού φακέλου του εν λόγω προσώπου, καθώς και τα αρχεία εισόδου/εξόδου που συνδέονται με αυτόν τον φάκελο, μόνον για τους σκοπούς που αναφέρονται στην παράγραφο 1. ΚΕΦΑΛΑΙΟ IV Διατήρηση και τροποποίηση δεδομένων Άρθρο 20 Περίοδος διατήρησης για την αποθήκευση δεδομένων 1. Κάθε αρχείο εισόδου/εξόδου αποθηκεύεται για ανώτατο διάστημα 181 ημερών. 2. Κάθε ατομικός φάκελος μαζί με το (τα) συνδεδεμένο(-α) αρχείο(-α) εισόδου/εξόδου αποθηκεύεται στο ΣΚΕΕ για ανώτατο διάστημα 91 ημερών μετά την τελευταία καταχώριση εξόδου, αν δεν υπάρχει καμία καταχώριση εισόδου εντός 90 ημερών από την τελευταία καταχώριση εξόδου. 3. Κατά παρέκκλιση από την παράγραφο 1, αν δεν υπάρχει καμία καταχώριση εξόδου μετά την ημερομηνία εκπνοής της επιτρεπόμενης διάρκειας διαμονής, τα δεδομένα αποθηκεύονται για ανώτατο διάστημα πέντε ετών μετά την τελευταία ημέρα της επιτρεπόμενης διαμονής. Άρθρο 21 Τροποποίηση δεδομένων 1. Οι αρμόδιες αρχές των κρατών μελών, οι οποίες ορίζονται σύμφωνα με το άρθρο 7, έχουν το δικαίωμα να τροποποιούν τα δεδομένα που έχουν εισαχθεί στο ΣΚΕΕ, διορθώνοντας ή διαγράφοντάς τα, σύμφωνα με τον παρόντα κανονισμό. 2 Οι πληροφορίες σχετικά με τα πρόσωπα που αναφέρονται στο άρθρο 10 παράγραφος 2 διαγράφονται χωρίς καθυστέρηση, όταν ο υπήκοος τρίτης χώρας προσκομίσει αποδεικτικά στοιχεία σύμφωνα με το εθνικό δίκαιο του κράτους μέλους που είναι υπεύθυνο, ότι αναγκάστηκε να υπερβεί την επιτρεπόμενη διάρκεια διαμονής λόγω απρόβλεπτου και σοβαρού συμβάντος, ότι έχει αποκτήσει δικαίωμα νόμιμης διαμονής, ή σε περίπτωση σφαλμάτων. Ο υπήκοος τρίτης χώρας έχει πρόσβαση σε πραγματική δικαστική προσφυγή για να εξασφαλίσει την τροποποίηση των δεδομένων. Άρθρο 22 Πρόωρη διαγραφή δεδομένων Αν, πριν από τη εκπνοή της διάρκειας που αναφέρεται στο άρθρο 20, ο υπήκοος τρίτης χώρας έχει αποκτήσει την ιθαγένεια κράτους μέλους, ή έχει υπαχθεί στην παρέκκλιση του άρθρου 3 παράγραφος 2, ο ατομικός φάκελος και τα αρχεία που συνδέονται με αυτόν σύμφωνα με τις διατάξεις των άρθρων 11 και 12, διαγράφονται χωρίς καθυστέρηση από το ΣΚΕΕ από το κράτος μέλος του οποίου την ιθαγένεια έχει αποκτήσει ή από το κράτος μέλος που εξέδωσε το δελτίο διαμονής. Το πρόσωπο έχει πρόσβαση σε πραγματική δικαστική προσφυγή για να εξασφαλίσει τη διαγραφή των δεδομένων. ΚΕΦΑΛΑΙΟ V Ανάπτυξη, λειτουργία και αρμοδιότητες Άρθρο 23 Θέσπιση εκτελεστικών μέτρων από την Επιτροπή πριν από την ανάπτυξη Η Επιτροπή θεσπίζει τα ακόλουθα μέτρα που είναι αναγκαία για την ανάπτυξη και την τεχνική εφαρμογή του κεντρικού συστήματος, των ενιαίων διεπαφών, και της υποδομής επικοινωνίας, συμπεριλαμβανομένων των προδιαγραφών όσον αφορά: α) την ευκρίνεια και τη χρήση των δακτυλικών αποτυπωμάτων για τη βιομετρική επαλήθευση στο ΣΚΕΕ· β) τον σχεδιασμό της υλικής αρχιτεκτονικής του συστήματος, συμπεριλαμβανομένης της υποδομής επικοινωνίας· γ) την εισαγωγή των δεδομένων σύμφωνα με τα άρθρα 11 και 12· δ) την πρόσβαση σε δεδομένα, σύμφωνα με τα άρθρα 15 έως 19· ε) τη διατήρηση, τροποποίηση, διαγραφή και πρόωρη διαγραφή δεδομένων, σύμφωνα με τα άρθρα 21 και 22· στ) την τήρηση αρχείων και την πρόσβαση σε αυτά, σύμφωνα με το άρθρο 30· ζ) τις απαιτήσεις επιδόσεων. Οι εν λόγω εκτελεστικές πράξεις θεσπίζονται σύμφωνα με τη διαδικασία του άρθρου 42. Οι τεχνικές προδιαγραφές και η εξέλιξή τους όσον αφορά την κεντρική μονάδα, την εφεδρική κεντρική μονάδα, τις ενιαίες διεπαφές και την υποδομή επικοινωνίας ορίζονται από τον Οργανισμό αφού λάβει την ευνοϊκή γνώμη της Επιτροπής. Άρθρο 24 Ανάπτυξη και λειτουργική διαχείριση 1. Ο Οργανισμός είναι υπεύθυνος για την ανάπτυξη της κεντρικής μονάδας, της εφεδρικής κεντρικής μονάδας, των ενιαίων διεπαφών, περιλαμβανομένων των σημείων εισόδου στο δίκτυο και της υποδομής επικοινωνίας. Η κεντρική μονάδα, η εφεδρική κεντρική μονάδα, οι ενιαίες διεπαφές και η υποδομή επικοινωνίας αναπτύσσονται και εφαρμόζονται από τον Οργανισμό το συντομότερο δυνατό μετά τη θέση σε ισχύ του παρόντος κανονισμού και την έγκριση από την Επιτροπή των μέτρων που προβλέπονται στο άρθρο 23 παράγραφος 1. Η ανάπτυξη συνίσταται στην εκπόνηση και εφαρμογή των τεχνικών προδιαγραφών, τη διεξαγωγή δοκιμών και το συνολικό συντονισμό του έργου. 2. Ο Οργανισμός είναι υπεύθυνος για τη λειτουργική διαχείριση της κεντρικής μονάδας, της εφεδρικής κεντρικής μονάδας και των ενιαίων διεπαφών. Εξασφαλίζει, σε συνεργασία με τα κράτη μέλη, ότι χρησιμοποιείται πάντοτε η καλύτερη διαθέσιμη τεχνολογία, με την επιφύλαξη ανάλυσης κόστους – οφέλους. Ο Οργανισμός είναι επίσης υπεύθυνος για τη λειτουργική διαχείριση της υποδομής επικοινωνίας μεταξύ του κεντρικού συστήματος και των σημείων εισόδου στο δίκτυο. Η λειτουργική διαχείριση του ΣΚΕΕ περιλαμβάνει όλες τις εργασίες που απαιτούνται για τη λειτουργία του ΣΚΕΕ επί 24ώρου βάσεως, 7 ημέρες την εβδομάδα, κατά τα προβλεπόμενα στον παρόντα κανονισμό, ειδικότερα όσον αφορά τη συντήρηση και τις τεχνικές εξελίξεις οι οποίες είναι αναγκαίες, ώστε το σύστημα να λειτουργεί σε ικανοποιητικό βαθμό επιχειρησιακής αρτιότητας, ιδίως όσον αφορά τον χρόνο που απαιτείται για την υποβολή ερωτήσεων στην κεντρική βάση δεδομένων από τα σημεία συνοριακής διέλευσης, ο οποίος πρέπει να είναι ο συντομότερος δυνατός. 3. Με την επιφύλαξη του άρθρου 17 του κανονισμού υπηρεσιακής κατάστασης των υπαλλήλων της Ευρωπαϊκής Ένωσης, η διαχειριστική αρχή εφαρμόζει τους δέοντες κανόνες περί επαγγελματικού απορρήτου ή άλλη ισοδύναμη υποχρέωση εχεμύθειας στο σύνολο του προσωπικού της που καλείται να ασχοληθεί με δεδομένα στο ΣΚΕΕ. Η υποχρέωση αυτή εξακολουθεί να ισχύει ακόμη και όταν μέλη του εν λόγω προσωπικού παύσουν να ασκούν τα καθήκοντά τους ή να απασχολούνται στη συγκεκριμένη θέση εργασίας ή μετά τον τερματισμό των δραστηριοτήτων τους. Άρθρο 25 Αρμοδιότητες των κρατών μελών 1. Κάθε κράτος μέλος είναι αρμόδιο για: α) την ανάπτυξη του εθνικού του συστήματος και τη σύνδεση με το ΣΚΕΕ· β) τη διοργάνωση, διαχείριση, λειτουργία και συντήρηση του εθνικού του συστήματος, και γ) τη διαχείριση και τις λεπτομέρειες πρόσβασης στο ΣΚΕΕ του δεόντως εξουσιοδοτημένου προσωπικού των αρμόδιων εθνικών αρχών, βάσει του παρόντος κανονισμού, και την κατάρτιση και τακτική επικαιροποίηση καταλόγου του προσωπικού και των προσόντων του· 2. Κάθε κράτος μέλος διορίζει μία εθνική αρχή, η οποία παρέχει στις αναφερόμενες στο άρθρο 7 αρμόδιες αρχές πρόσβαση στο ΣΚΕΕ και συνδέει αυτή την εθνική αρχή με τα σημεία εισόδου στο δίκτυο. 3. Κάθε κράτος μέλος εφαρμόζει αυτοματοποιημένες διαδικασίες επεξεργασίας δεδομένων. 4. Πριν εξουσιοδοτηθεί για την επεξεργασία δεδομένων που έχουν αποθηκευθεί στο ΣΚΕΕ, το προσωπικό των αρχών που έχουν δικαίωμα πρόσβασης στο ΣΚΕΕ λαμβάνει τη δέουσα κατάρτιση για την ασφάλεια και τους κανόνες προστασίας των δεδομένων. 5. Οι δαπάνες που πραγματοποιούνται από το εθνικό σύστημα καθώς και για την υποδοχή της εθνικής διεπαφής βαρύνουν τον προϋπολογισμό της Ένωσης. Άρθρο 26 Αρμοδιότητα χρήσης δεδομένων 1. Κάθε κράτος μέλος διασφαλίζει τη νομιμότητα της επεξεργασίας των δεδομένων που έχουν καταγραφεί στο ΣΚΕΕ, και ιδίως ότι πρόσβαση στα δεδομένα έχει μόνο το δεόντως εξουσιοδοτημένο προσωπικό για την εκτέλεση των καθηκόντων του σύμφωνα με τα άρθρα 15 έως 19 του παρόντος κανονισμού. Το υπεύθυνο κράτος μέλος διασφαλίζει ιδίως: α) τη νόμιμη συγκέντρωση των δεδομένων· β) τη νόμιμη καταχώριση των δεδομένων στο ΣΚΕΕ· γ) την ακρίβεια και την επικαιροποίηση των δεδομένων κατά τη διαβίβασή τους στο ΣΚΕΕ. 2. Ο Οργανισμός διασφαλίζει ότι το ΣΚΕΕ λειτουργεί σύμφωνα με τον παρόντα κανονισμό και τις εκτελεστικές πράξεις που αναφέρονται στο άρθρο 23. Ειδικότερα, ο Οργανισμός: α) λαμβάνει τα αναγκαία μέτρα για να κατοχυρώνει την ασφάλεια του κεντρικού συστήματος και της υποδομής επικοινωνίας μεταξύ του κεντρικού συστήματος και των σημείων εισόδου στο δίκτυο, με την επιφύλαξη των αρμοδιοτήτων κάθε κράτους μέλους, β) διασφαλίζει ότι μόνο το δεόντως εξουσιοδοτημένο προσωπικό έχει πρόσβαση στα δεδομένα που υπόκεινται σε επεξεργασία στο ΣΚΕΕ, με σκοπό την εκτέλεση των καθηκόντων του Οργανισμού σύμφωνα με τον παρόντα κανονισμό. 3. Ο Οργανισμός ενημερώνει το Ευρωπαϊκό Κοινοβούλιο, το Συμβούλιο και την Επιτροπή για τα μέτρα που λαμβάνει σύμφωνα με την παράγραφο 2 για την έναρξη λειτουργίας του ΣΚΕΕ. Άρθρο 27 Κοινοποίηση δεδομένων σε τρίτες χώρες, διεθνείς οργανισμούς και σε ιδιώτες 1. Δεδομένα που είναι αποθηκευμένα στο ΣΚΕΕ δεν διαβιβάζονται ούτε διατίθενται σε τρίτη χώρα, διεθνή οργανισμό ή ιδιώτη. 2. Κατά παρέκκλιση από την παράγραφο 1, τα δεδομένα που αναφέρονται στα άρθρα 11 παράγραφος 1 στοιχεία α), β) και γ) και 12 παράγραφος 1, μπορούν να διαβιβάζονται ή να διατίθενται στις τρίτες χώρες ή τους διεθνείς οργανισμούς που απαριθμούνται στο παράρτημα, εφόσον απαιτείται σε μεμονωμένες περιπτώσεις για τον σκοπό της απόδειξης της ταυτότητας υπηκόων τρίτων χωρών, μεταξύ άλλων και για τον σκοπό της επιστροφής τους, μόνο εφόσον πληρούνται οι ακόλουθοι όροι: α) η Επιτροπή έχει εκδώσει απόφαση σχετικά με την επαρκή προστασία των προσωπικών δεδομένων στην εν λόγω τρίτη χώρα, σύμφωνα με το άρθρο 25 παράγραφος 6 της οδηγίας 95/46/ΕΚ, ή ισχύει συμφωνία επανεισδοχής μεταξύ της Κοινότητας και της εν λόγω τρίτης χώρας ή εφαρμόζονται οι διατάξεις του άρθρου 26 παράγραφος 1 στοιχείο δ) της οδηγίας 95/46/ΕΚ· β) η τρίτη χώρα ή ο διεθνής οργανισμός συμφωνεί να χρησιμοποιήσει τα δεδομένα μόνο για το σκοπό για τον οποίο παρασχέθηκαν· γ) τα δεδομένα διαβιβάζονται ή διατίθενται σύμφωνα με τις συναφείς διατάξεις του δικαίου της Ένωσης, ιδίως τις συμφωνίες επανεισδοχής, και με το εθνικό δίκαιο του κράτους μέλους το οποίο διαβίβασε ή διέθεσε τα δεδομένα, συμπεριλαμβανομένων των νομικών διατάξεων σχετικά με την ασφάλεια και προστασία των δεδομένων, και δ) το κράτος μέλος που εισήγαγε τα δεδομένα στο ΣΚΕΕ έχει δώσει τη συγκατάθεσή του. 3. Οι διαβιβάσεις δεδομένων προσωπικού χαρακτήρα σε τρίτες χώρες ή διεθνείς οργανισμούς σύμφωνα με την παράγραφο 2 δεν θίγουν τα δικαιώματα των προσφύγων και των προσώπων που ζητούν διεθνή προστασία, ιδιαίτερα όσον αφορά τη μη επαναπροώθηση. Άρθρο 28 Ασφάλεια δεδομένων 1. Το υπεύθυνο κράτος μέλος κατοχυρώνει την ασφάλεια των δεδομένων πριν και κατά τη διάρκεια της διαβίβασής τους στο σημείο εισόδου στο δίκτυο. Κάθε κράτος μέλος κατοχυρώνει την ασφάλεια των δεδομένων που λαμβάνει από το ΣΚΕΕ. 2. Κάθε κράτος μέλος λαμβάνει τα αναγκαία μέτρα στο εθνικό του σύστημα που περιλαμβάνουν και σχέδιο ασφαλείας, ώστε: α) να εξασφαλίζει την υλική προστασία των δεδομένων, και με σχέδια έκτακτης ανάγκης για την προστασία υποδομών ζωτικής σημασίας· β) να εμποδίζει την πρόσβαση μη εξουσιοδοτημένων προσώπων στις εθνικές εγκαταστάσεις εντός των οποίων το κράτος μέλος ασκεί εργασίες σύμφωνα με τους σκοπούς του ΣΚΕΕ (έλεγχος εισόδου στην εγκατάσταση)· γ) να αποτρέπει τη μη επιτρεπόμενη ανάγνωση, αντιγραφή, τροποποίηση ή αφαίρεση υποθεμάτων δεδομένων (έλεγχος υποθεμάτων δεδομένων)· δ) να αποτρέπει τη μη εξουσιοδοτημένη εισαγωγή δεδομένων και επιθεώρηση, τροποποίηση ή διαγραφή αποθηκευμένων δεδομένων προσωπικού χαρακτήρα (έλεγχος αποθήκευσης)· ε) να εμποδίζει τη μη εξουσιοδοτημένη επεξεργασία δεδομένων στο ΣΚΕΕ και κάθε μη εξουσιοδοτημένη τροποποίηση ή διαγραφή δεδομένων που έχουν υποστεί επεξεργασία στο ΣΚΕΕ (έλεγχος της εισαγωγής δεδομένων)· στ) να εξασφαλίζει ότι τα εξουσιοδοτημένα πρόσωπα που έχουν πρόσβαση στο ΣΚΕΕ έχουν πρόσβαση μόνο σε δεδομένα που καλύπτονται από την άδεια πρόσβασής τους, με ατομικές και αποκλειστικές ταυτότητες χρήστη και μόνο με εμπιστευτικά μέσα πρόσβασης (έλεγχος πρόσβασης σε δεδομένα)· ζ) να εξασφαλίζει ότι όλες οι αρχές που έχουν δικαίωμα πρόσβασης στο ΣΚΕΕ δημιουργούν προφίλ που περιγράφουν τα καθήκοντα και τις αρμοδιότητες των προσώπων που έχουν εξουσιοδοτηθεί να εισάγουν, να τροποποιούν, να διαγράφουν, να συμβουλεύονται και να ερευνούν τα δεδομένα, και ότι οι αρχές κοινοποιούν χωρίς καθυστέρηση αυτά τα προφίλ στις αρχές ελέγχου, αν το ζητήσουν (προφίλ προσωπικού)· η) να εξασφαλίζει τη δυνατότητα επαλήθευσης και προσδιορισμού των φορέων στους οποίους μπορούν να διαβιβάζονται τα δεδομένα προσωπικού χαρακτήρα με τη χρήση εξοπλισμού κοινοποίησης των δεδομένων (έλεγχος της κοινοποίησης)· θ) να εξασφαλίζει τη δυνατότητα επαλήθευσης και προσδιορισμού των δεδομένων που έχουν υποστεί επεξεργασία στο ΣΚΕΕ, πότε, από ποια πρόσωπα και για ποιον σκοπό (έλεγχος της καταγραφής δεδομένων)· ι) να εμποδίζει τη μη εξουσιοδοτημένη ανάγνωση, αντιγραφή, τροποποίηση ή διαγραφή δεδομένων προσωπικού χαρακτήρα κατά τη διαβίβαση δεδομένων προσωπικού χαρακτήρα προς ή από το ΣΚΕΕ, ή κατά τη μεταφορά υποθεμάτων δεδομένων, ιδίως μέσω κατάλληλων τεχνικών κρυπτογράφησης (έλεγχος της μεταφοράς)· ια) να παρακολουθεί την αποτελεσματικότητα των μέτρων ασφάλειας της παρούσας παραγράφου και να λαμβάνει τα απαραίτητα οργανωτικά μέτρα εσωτερικού ελέγχου, ώστε να εξασφαλίζει τη συμμόρφωση προς τον παρόντα κανονισμό (αυτοέλεγχος). 3. Ο Οργανισμός λαμβάνει κάθε αναγκαίο μέτρο για να επιτύχει τους στόχους της παραγράφου 2 σε σχέση με τη λειτουργία του ΣΚΕΕ, περιλαμβανομένης της έκδοσης σχεδίου ασφαλείας. Άρθρο 29 Ευθύνη 1. Κάθε πρόσωπο ή κράτος μέλος που υφίσταται ζημία ως αποτέλεσμα παράνομης επεξεργασίας ή πράξης ασυμβίβαστης προς τον παρόντα κανονισμό, δικαιούται να λάβει αποζημίωση από το κράτος μέλος που ευθύνεται για τη ζημία την οποία υπέστη. Το κράτος μέλος απαλλάσσεται πλήρως ή εν μέρει από την ευθύνη αυτή, αν αποδείξει ότι δεν ευθύνεται για το ζημιογόνο γεγονός. 2. Αν η μη τήρηση από ένα κράτος μέλος των υποχρεώσεων που προβλέπονται στον παρόντα κανονισμό προκαλέσει ζημία στο ΣΚΕΕ, το συγκεκριμένο κράτος υπέχει ευθύνη για την εν λόγω ζημία, εκτός αν και στο μέτρο που ο Οργανισμός ή ένα άλλο κράτος μέλος που συμμετέχει στο ΣΚΕΕ δεν έλαβε εύλογα μέτρα για να αποτρέψει την πρόκληση ζημίας ή να περιορίσει τις συνέπειές της. 3. Οι αξιώσεις αποζημίωσης κατά κράτους μέλους για τη ζημία που αναφέρεται στις παραγράφους 1 και 2 διέπονται από τις διατάξεις του εθνικού δικαίου του κράτους μέλους κατά του οποίου εγείρονται. Άρθρο 30 Τήρηση αρχείων 1. Κάθε κράτος μέλος και ο Οργανισμός τηρούν αρχεία όλων των εργασιών επεξεργασίας δεδομένων εντός του ΣΚΕΕ. Τα αρχεία αυτά εμφανίζουν τον σκοπό της πρόσβασης που αναφέρεται στο άρθρο 7, την ημερομηνία και ώρα, το είδος των δεδομένων που διαβιβάσθηκαν, σύμφωνα με τα άρθρα 11 έως 14, το είδος των δεδομένων που χρησιμοποιήθηκαν για την έρευνα σύμφωνα με τα άρθρα 15 έως 19 ετών και το όνομα της αρχής που εισήγαγε ή ανέκτησε τα δεδομένα αυτά. Ακόμη, κάθε κράτος μέλος τηρεί μητρώο του προσωπικού που είναι δεόντως εξουσιοδοτημένο να καταγράφει ή να ανακτά δεδομένα. 2. Τα αρχεία αυτά μπορούν να χρησιμοποιούνται μόνο για τον έλεγχο της νομότυπης επεξεργασίας δεδομένων σε σχέση με την προστασία δεδομένων καθώς και για την κατοχύρωση της ασφάλειας δεδομένων. Τα αρχεία προστατεύονται με κατάλληλα μέτρα έναντι μη εξουσιοδοτημένης πρόσβασης και διαγράφονται μετά την πάροδο ενός έτους από τη λήξη της προθεσμίας διατήρησης που αναφέρεται στο άρθρο 20, εφόσον δεν είναι αναγκαία για τις διαδικασίες ελέγχου που έχουν ήδη ξεκινήσει. Άρθρο 31 Αυτοέλεγχος Τα κράτη μέλη μεριμνούν ώστε κάθε αρχή που έχει δικαίωμα πρόσβασης στα δεδομένα του ΣΚΕΕ να λαμβάνει τα απαιτούμενα μέτρα συμμόρφωσής της με τον παρόντα κανονισμό και να συνεργάζεται, όταν είναι αναγκαίο, με την αρχή ελέγχου. Άρθρο 32 Κυρώσεις Τα κράτη μέλη λαμβάνουν τα απαραίτητα μέτρα για να εξασφαλίσουν την τιμωρία κάθε κακής χρήσης των δεδομένων που εισάγονται στο ΣΚΕΕ με την επιβολή αποτελεσματικών, αναλογικών και αποτρεπτικών διοικητικών ή/και ποινικών κυρώσεων, σύμφωνα με την εθνική νομοθεσία. ΚΕΦΑΛΑΙΟ VI Δικαιώματα και εποπτεία όσον αφορά την προστασία δεδομένων Άρθρο 33 Δικαίωμα πληροφόρησης 1. Τα πρόσωπα των οποίων τα δεδομένα έχουν καταγραφεί στο ΣΚΕΕ ενημερώνονται από το υπεύθυνο κράτος μέλος σχετικά με: α) την ταυτότητα του υπεύθυνου επεξεργασίας που αναφέρεται στο άρθρο 37 παράγραφος 4· β) τους σκοπούς της επεξεργασίας των δεδομένων στο ΣΚΕΕ· γ) τις κατηγορίες αποδεκτών των δεδομένων· δ) τη διάρκεια διατήρησης των δεδομένων· ε) τον υποχρεωτικό χαρακτήρα της συλλογής των δεδομένων για την εξέταση των όρων εισόδου· στ) την ύπαρξη δικαιώματος πρόσβασης σε δεδομένα που τους αφορούν και το δικαίωμα να ζητούν τη διόρθωση ανακριβών δεδομένων που τους αφορούν ή τη διαγραφή των δεδομένων που τους αφορούν, τα οποία υπέστησαν παράνομη επεξεργασία, συμπεριλαμβανομένου του δικαιώματος να ενημερώνονται για τις διαδικασίες άσκησης αυτών των δικαιωμάτων και για τα στοιχεία επικοινωνίας με τις εθνικές αρχές ελέγχου, ή τον Ευρωπαίο Επόπτη Προστασίας Δεδομένων, κατά περίπτωση, που εξετάζουν καταγγελίες οι οποίες αφορούν την προστασία δεδομένων προσωπικού χαρακτήρα. 2. Οι πληροφορίες που αναφέρονται στην παράγραφο 1 παρέχονται εγγράφως. Άρθρο 34 Δικαίωμα πρόσβασης, διόρθωσης και διαγραφής 1. Με την επιφύλαξη της υποχρέωσης χορήγησης περαιτέρω πληροφοριών σύμφωνα με το άρθρο 12 στοιχείο α) της οδηγίας 95/46/EΚ, κάθε πρόσωπο έχει δικαίωμα να του κοινοποιούνται δεδομένα που το αφορούν και τα οποία έχουν καταγραφεί στο ΣΚΕΕ και να του γνωστοποιείται το κράτος μέλος που τα διαβίβασε στο ΣΚΕΕ . Η πρόσβαση στα δεδομένα μπορεί να χορηγείται μόνον από κράτος μέλος. Κάθε κράτος μέλος καταγράφει όλες τις σχετικές αιτήσεις πρόσβασης. 2. Οποιοσδήποτε μπορεί να ζητήσει τη διόρθωση ανακριβών δεδομένων που τον αφορούν και τη διαγραφή δεδομένων που έχουν καταγραφεί παράνομα. Η διόρθωση και η διαγραφή διενεργούνται χωρίς καθυστέρηση από το υπεύθυνο κράτος μέλος, σύμφωνα με τις νομοθετικές, κανονιστικές και διαδικαστικές διατάξεις του. 3. Αν η προβλεπόμενη στην παράγραφο 2 αίτηση απευθύνεται σε άλλο κράτος μέλος από το υπεύθυνο κράτος μέλος, οι αρχές του κράτους μέλους στο οποίο υποβλήθηκε η αίτηση έρχονται σε επαφή με τις αρχές του υπεύθυνου κράτους μέλους εντός προθεσμίας 14 ημερών. Το υπεύθυνο κράτος μέλος επαληθεύει την ακρίβεια των δεδομένων και τη νομιμότητα της επεξεργασίας στο ΣΚΕΕ εντός προθεσμίας ενός μηνός. 4. Αν διαπιστωθεί ότι τα δεδομένα τα οποία έχουν καταγραφεί στο ΣΚΕΕ είναι ανακριβή ή έχουν καταγραφεί παράνομα, το υπεύθυνο κράτος μέλος τα διορθώνει ή τα διαγράφει σύμφωνα με το άρθρο 21. Το υπεύθυνο κράτος μέλος επιβεβαιώνει εγγράφως και χωρίς καθυστέρηση στο ενδιαφερόμενο πρόσωπο ότι προέβη στη διόρθωση ή τη διαγραφή των δεδομένων που το αφορούν. 5. Αν το υπεύθυνο κράτος μέλος δεν συμφωνεί ότι τα δεδομένα που έχουν καταγραφεί στο ΣΚΕΕ είναι ανακριβή ή ότι έχουν καταγραφεί παράνομα, εξηγεί εγγράφως και χωρίς καθυστέρηση στο ενδιαφερόμενο πρόσωπο τους λόγους για τους οποίους δεν είναι διατεθειμένο να διορθώσει ή να διαγράψει τα δεδομένα που το αφορούν. 6. Το υπεύθυνο κράτος μέλος παρέχει επίσης στον ενδιαφερόμενο πληροφορίες σχετικά με τα διαβήματα στα οποία μπορεί να προβεί, αν δεν αποδέχεται τις παρεχόμενες εξηγήσεις. Οι πληροφορίες αυτές αφορούν τον τρόπο άσκησης προσφυγής ή, ενδεχομένως, υποβολής καταγγελίας ενώπιον των αρμοδίων αρχών ή δικαστηρίων του εν λόγω κράτους μέλους, καθώς και κάθε συνδρομή, συμπεριλαμβανομένης της συνδρομής από τις αρχές ελέγχου, που μπορεί να του παρασχεθεί σύμφωνα με τις νομοθετικές, κανονιστικές και διαδικαστικές διατάξεις του εν λόγω κράτους μέλους. Άρθρο 35 Συνεργασία για τη διασφάλιση των δικαιωμάτων σχετικά με την προστασία δεδομένων 1. Τα κράτη μέλη συνεργάζονται ενεργά για την κατοχύρωση των δικαιωμάτων που προβλέπονται στο άρθρο 34. 2. Σε κάθε κράτος μέλος, η αρχή ελέγχου επικουρεί και συμβουλεύει, εφόσον της ζητηθεί, το συγκεκριμένο πρόσωπο κατά την άσκηση του δικαιώματός του να διορθώσει ή να διαγράψει τα δεδομένα που το αφορούν, σύμφωνα με το άρθρο 28 παράγραφος 4 της οδηγίας 95/46/ΕΚ. 3. Η αρχή ελέγχου του υπεύθυνου κράτους μέλους το οποίο διαβίβασε τα δεδομένα και οι αρχές ελέγχου των κρατών μελών στα οποία υποβλήθηκε η αίτηση, συνεργάζονται προς τον σκοπό αυτό. Άρθρο 36 Ένδικα μέσα 1. Σε κάθε κράτος μέλος, κάθε πρόσωπο έχει δικαίωμα να ασκεί προσφυγή ή να υποβάλλει καταγγελία στις αρμόδιες αρχές ή δικαστήρια αυτού του κράτους μέλους που του αρνήθηκε το δικαίωμα πρόσβασης ή το δικαίωμα διόρθωσης ή διαγραφής δεδομένων που τον αφορούν, όπως προβλέπει το άρθρο 35. 2. Η συνδρομή των αρχών ελέγχου είναι διαθέσιμη καθόλη τη διαδικασία. Άρθρο 37 Άσκηση της εποπτείας από την αρχή ελέγχου 1. Η αρχή ελέγχου παρακολουθεί τη νομιμότητα της επεξεργασίας των δεδομένων προσωπικού χαρακτήρα, όπως αναφέρεται στα άρθρα 11 έως 14, από το εν λόγω κράτος μέλος, περιλαμβανομένης της διαβίβασής τους προς και από το ΣΚΕΕ. 2. Η αρχή ελέγχου μεριμνά ώστε να διενεργείται, τουλάχιστον ανά τετραετία, έλεγχος των λειτουργιών επεξεργασίας δεδομένων που επιτελούνται στο εθνικό σύστημα, σύμφωνα με τα συναφή διεθνή πρότυπα ελέγχου. 3. Τα κράτη μέλη μεριμνούν ώστε να παρέχονται στις εθνικές τους αρχές ελέγχου επαρκείς πόροι για την εκτέλεση των καθηκόντων που τους έχουν ανατεθεί κατ’ εφαρμογή του παρόντος κανονισμού. 4. Όσον αφορά την επεξεργασία δεδομένων προσωπικού χαρακτήρα στο ΣΚΕΕ, κάθε κράτος μέλος ορίζει την αρχή που θεωρείται ως υπεύθυνος επεξεργασίας, σύμφωνα με το άρθρο 2 στοιχείο δ) της οδηγίας 95/46/ΕΚ, και η οποία έχει την κεντρική ευθύνη για την επεξεργασία των δεδομένων από αυτό το κράτος μέλος. Κάθε κράτος μέλος κοινοποιεί το όνομα αυτής της αρχής στην Επιτροπή. 5. Κάθε κράτος μέλος παρέχει στις αρχές ελέγχου όλες τις αιτούμενες πληροφορίες και, συγκεκριμένα, τους παρέχει πληροφορίες για τις δραστηριότητες που διενεργούνται σύμφωνα με το άρθρο 28 και τους παρέχει πρόσβαση στα αρχεία του που αναφέρονται στο άρθρο 30 και τους επιτρέπει την πρόσβαση, ανά πάσα στιγμή, στο σύνολο των εγκαταστάσεών του. Άρθρο 38 Άσκηση εποπτείας από τον Ευρωπαίο Επόπτη Προστασίας Δεδομένων 1. Ο Ευρωπαίος Επόπτης Προστασίας Δεδομένων ελέγχει αν οι δραστηριότητες επεξεργασίας των δεδομένων προσωπικού χαρακτήρα εκ μέρους του Οργανισμού ασκούνται σύμφωνα με τον παρόντα κανονισμό. Τα καθήκοντα και οι αρμοδιότητες που αναφέρονται στα άρθρα 46 και 47 του κανονισμού (ΕΚ) αριθ. 45/2001 εφαρμόζονται αναλόγως. 2. Ο Ευρωπαίος Επόπτης Προστασίας Δεδομένων μεριμνά ώστε να διενεργείται, σύμφωνα με τα συναφή διεθνή πρότυπα ελέγχου, έλεγχος των δραστηριοτήτων του Οργανισμού, τουλάχιστον ανά τετραετία, σε σχέση με την επεξεργασία δεδομένων προσωπικού χαρακτήρα. Η έκθεση ελέγχου διαβιβάζεται στο Ευρωπαϊκό Κοινοβούλιο, το Συμβούλιο, τον Οργανισμό, την Επιτροπή και τις αρχές ελέγχου. Ο Οργανισμός δύναται να διατυπώσει παρατηρήσεις πριν από την έκδοση της έκθεσης. 3. Ο Οργανισμός παρέχει στον Ευρωπαίο Επόπτη Προστασίας Δεδομένων τις αιτούμενες πληροφορίες και του παρέχει πρόσβαση σε όλα τα έγγραφα και τα αρχεία που αναφέρονται στο άρθρο 30 και, του επιτρέπει την πρόσβαση, ανά πάσα στιγμή, στο σύνολο των εγκαταστάσεών του. Άρθρο 39 Συνεργασία μεταξύ των αρχών ελέγχου και του Ευρωπαίου Επόπτη Προστασίας Δεδομένων 1. Οι αρχές ελέγχου και ο Ευρωπαίος Επόπτης Προστασίας Δεδομένων, εντός του πεδίου των αντίστοιχων αρμοδιοτήτων τους, συνεργάζονται στενά στα πλαίσια των ευθυνών τους και εξασφαλίζουν τη συντονισμένη εποπτεία του ΣΚΕΕ και των εθνικών συστημάτων. 2. Οι αρχές ελέγχου και ο Ευρωπαίος Επόπτης Προστασίας Δεδομένων, εντός του πεδίου των αντίστοιχων αρμοδιοτήτων τους, ανταλλάσσουν σχετικές πληροφορίες, αλληλοβοηθούνται κατά τη διενέργεια ελέγχων και επιθεωρήσεων, εξετάζουν τυχόν δυσκολίες όσον αφορά την ερμηνεία ή την εφαρμογή του παρόντος κανονισμού, διερευνούν προβλήματα που μπορεί να ανακύψουν κατά την άσκηση ανεξάρτητου ελέγχου ή κατά την άσκηση των δικαιωμάτων του υποκειμένου των δεδομένων, συντάσσουν εναρμονισμένες προτάσεις, ώστε να εξευρεθούν κοινές λύσεις σε τυχόν προβλήματα, και προάγουν την ευαισθητοποίηση όσον αφορά τα δικαιώματα για την προστασία των δεδομένων, όταν κριθεί απαραίτητο. 3. Οι αρχές ελέγχου και ο Ευρωπαίος Επόπτης Προστασίας Δεδομένων συνεδριάζουν για τον σκοπό αυτό τουλάχιστον δύο φορές κάθε έτος. Τα έξοδα αυτών των συνεδριάσεων καλύπτονται από τον Ευρωπαίο Επόπτη Προστασίας Δεδομένων. Στην πρώτη συνεδρίαση εγκρίνεται ο εσωτερικός κανονισμός. Ανάλογα με τις ανάγκες, υπάρχει κοινή επεξεργασία περαιτέρω μεθόδων εργασίας. 4. Υποβάλλεται κοινή έκθεση δραστηριοτήτων στο Ευρωπαϊκό Κοινοβούλιο, το Συμβούλιο, την Επιτροπή και τον Οργανισμό ανά διετία. Η έκθεση αυτή περιλαμβάνει ένα κεφάλαιο για κάθε κράτος μέλος το οποίο συντάσσει η αρχή ελέγχου του εν λόγω κράτους μέλους. ΚΕΦΑΛΑΙΟ VII Τελικές διατάξεις Άρθρο 40 Χρήση δεδομένων για την υποβολή εκθέσεων και την κατάρτιση στατιστικών 1. Το δεόντως εξουσιοδοτημένο προσωπικό των αρμόδιων αρχών των κρατών μελών, του Οργανισμού και του Frontex έχει πρόσβαση για να συμβουλεύεται τα ακόλουθα δεδομένα, αποκλειστικά για τους σκοπούς της υποβολής εκθέσεων και κατάρτισης στατιστικών, χωρίς να επιτρέπεται η ατομική ταυτοποίηση: α) πληροφορίες για το στάδιο της διαδικασίας· β) την ιθαγένεια του υπηκόου τρίτης χώρας· γ) το κράτος μέλος, την ημερομηνία και το σημείο συνοριακής διέλευσης κατά την είσοδο και κράτος μέλος, την ημερομηνία και το σημείο συνοριακής διέλευσης κατά την έξοδο· δ) το είδος ταξιδιωτικού εγγράφου· ε) τον αριθμό των προσώπων που υπερβαίνουν την επιτρεπόμενη διάρκεια διαμονής, όπως ορίζεται στο άρθρο 10· στ) τα δεδομένα που έχουν εισαχθεί σχετικά με τυχόν ανακληθείσα άδεια διαμονής ή άδεια διαμονής της οποίας παρατάθηκε η ισχύς· ζ) την αρχή που εξέδωσε τη θεώρηση, κατά περίπτωση· η) τον αριθμό των προσώπων που εξαιρούνται από την υποχρέωση παροχής δακτυλικών αποτυπωμάτων σύμφωνα με το άρθρο 12 παράγραφοι 2 και 3. Άρθρο 41 Έναρξη των λειτουργιών 1. Η Επιτροπή καθορίζει την ημερομηνία την οποία θα αρχίσει να λειτουργεί το ΣΚΕΕ, αφού πληρούνται οι ακόλουθες προϋποθέσεις: α) έχουν θεσπισθεί τα προβλεπόμενα στο άρθρο 23 μέτρα· β) ο Οργανισμός έχει ανακοινώσει την επιτυχή ολοκλήρωση πλήρους δοκιμής του ΣΚΕΕ, η οποία διεξάγεται από τον Οργανισμό σε συνεργασία με τα κράτη μέλη και· γ) τα κράτη μέλη έχουν επικυρώσει τις τεχνικές και νομικές ρυθμίσεις για τη συλλογή και διαβίβαση των δεδομένων που αναφέρονται στα άρθρα 11 έως 14 του ΣΚΕΕ και τις έχουν κοινοποιήσει στην Επιτροπή. 2. Η Επιτροπή ενημερώνει το Ευρωπαϊκό Κοινοβούλιο σχετικά με τα αποτελέσματα των δοκιμών που διεξάγονται σύμφωνα με την παράγραφο 1 στοιχείο β). 3. Η αναφερόμενη στην παράγραφο 1 απόφαση της Επιτροπής δημοσιεύεται στην Επίσημη Εφημερίδα. Άρθρο 42 Διαδικασία επιτροπής 1. Η Επιτροπή επικουρείται από επιτροπή. Η εν λόγω επιτροπή είναι μια επιτροπή κατά την έννοια του κανονισμού (ΕΕ) αριθ. 182/2011. 2. Όταν γίνεται παραπομπή στην παρούσα παράγραφο, εφαρμόζεται το άρθρο 5 του κανονισμού (ΕΕ) αριθ. 182/2011. Άρθρο 43 Κοινοποιήσεις 1. Τα κράτη μέλη κοινοποιούν στην Επιτροπή: α) την αναφερόμενη στο άρθρο 37 αρχή η οποία θεωρείται ως υπεύθυνος επεξεργασίας· β) τις αναφερόμενες στο άρθρο 41 αναγκαίες τεχνικές και νομικές ρυθμίσεις. 2. Τα κράτη μέλη κοινοποιούν στον Οργανισμό τις αρμόδιες αρχές που έχουν πρόσβαση για να εισάγουν, να τροποποιούν, να διαγράφουν, να συμβουλεύονται ή να ερευνούν δεδομένα, σύμφωνα με το άρθρο 7. 3. Ο Οργανισμός ενημερώνει την Επιτροπή για την επιτυχή ολοκλήρωση των δοκιμών που αναφέρονται στο άρθρο 41 παράγραφος 1 στοιχείο β). Η Επιτροπή διαθέτει τις κοινοποιηθείσες σύμφωνα με την παράγραφο 1 στοιχείο α) πληροφορίες στα κράτη μέλη και το κοινό μέσω ηλεκτρονικού δημοσίου μητρώου το οποίο επικαιροποιείται συνεχώς. Άρθρο 44 Συμβουλευτική ομάδα Ο Οργανισμός συγκροτεί συμβουλευτική ομάδα και της παρέχει εμπειρογνωμοσύνη σε σχέση με το ΣΚΕΕ, ιδίως στο πλαίσιο της προετοιμασίας του ετήσιου προγράμματος εργασίας του και της ετήσιας έκθεσης δραστηριοτήτων του. Άρθρο 45 Κατάρτιση Ο Οργανισμός εκτελεί καθήκοντα σχετικά με την κατάρτιση που αναφέρεται στο άρθρο 25 παράγραφος 4. Άρθρο 46 Παρακολούθηση και αξιολόγηση 1. Ο Οργανισμός διασφαλίζει την εφαρμογή διαδικασιών για την παρακολούθηση της λειτουργίας του ΣΚΕΕ σε σχέση με τους στόχους όσον αφορά τα τεχνικά αποτελέσματα, την αποτελεσματικότητα ως προς το κόστος, την ασφάλεια και την ποιότητα των υπηρεσιών. 2. Για τους σκοπούς της τεχνικής συντήρησης, ο Οργανισμός έχει πρόσβαση στις αναγκαίες πληροφορίες σε σχέση με τις εκτελούμενες στο ΣΚΕΕ ενέργειες επεξεργασίας. 3. Δύο έτη μετά την έναρξη της λειτουργίας του ΣΚΕΕ και κατόπιν ανά διετία, ο Οργανισμός υποβάλλει στο Ευρωπαϊκό Κοινοβούλιο, το Συμβούλιο και την Επιτροπή έκθεση σχετικά με την τεχνική λειτουργία του ΣΚΕΕ καθώς και για την ασφάλειά του. 4. Δύο έτη μετά την έναρξη της λειτουργίας του ΣΚΕΕ και κατόπιν ανά τέσσερα έτη, η Επιτροπή καταρτίζει έκθεση συνολικής αξιολόγησης του ΣΚΕΕ. Η εν λόγω συνολική αξιολόγηση περιλαμβάνει εξέταση των επιτευχθέντων αποτελεσμάτων σε σχέση με τους στόχους, εκτίμηση αν εξακολουθεί να ισχύει η λογική που διαπνέει το σύστημα καθώς και εκτίμηση της εφαρμογής του κανονισμού, της ασφάλειας του ΣΚΕΕ και τυχόν επιπτώσεων μελλοντικών ενεργειών. Η Επιτροπή διαβιβάζει τις εκθέσεις αξιολόγησης στο Ευρωπαϊκό Κοινοβούλιο και το Συμβούλιο. 5. Η πρώτη αξιολόγηση εξετάζει ειδικότερα την ενδεχόμενη συμβολή του συστήματος καταχώρισης εισόδου-εξόδου στην καταπολέμηση των τρομοκρατικών και άλλων σοβαρών αξιοποίνων πράξεων και μελετά το ζήτημα της πρόσβασης για σκοπούς επιβολής του νόμου στις πληροφορίες που αποθηκεύονται στο σύστημα, το κατά πόσον και με ποιους όρους επιτρέπεται η πρόσβαση αυτή, το κατά πόσον πρέπει να τροποποιηθεί η διάρκεια διατήρησης των δεδομένων και το κατά πόσον πρέπει να παρέχεται πρόσβαση στις αρχές τρίτων χωρών, λαμβάνοντας υπόψη τη λειτουργία του ΣΚΕΕ και τα αποτελέσματα της εφαρμογής του VIS. 6. Τα κράτη μέλη παρέχουν στον Οργανισμό και στην Επιτροπή τις πληροφορίες που απαιτούνται για την εκπόνηση των εκθέσεων που αναφέρονται στις παραγράφους 3 και 4, σύμφωνα με τις ποσοτικές παραμέτρους που καθορίζονται εκ των προτέρων από τον Οργανισμό και την Επιτροπή. 7. Ο Οργανισμός παρέχει στην Επιτροπή τις πληροφορίες που απαιτούνται για την κατάρτιση των συνολικών αξιολογήσεων που προβλέπονται στις παραγράφους 4 και 5. Άρθρο 47 Έναρξη ισχύος και εφαρμογή 1. Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. 2. Εφαρμόζεται από την ημερομηνία που ορίζεται στο άρθρο 41 πρώτη παράγραφος. 3. Τα άρθρα 23 έως 25, 28 και 41 έως 45 εφαρμόζονται από την ημερομηνία που αναφέρεται στην παράγραφο 1. Ο παρών κανονισμός είναι δεσμευτικός ως προς όλα τα μέρη του και ισχύει άμεσα στα κράτη μέλη σύμφωνα με τις Συνθήκες. Βρυξέλλες, Για το Ευρωπαϊκό Κοινοβούλιο Για το Συμβούλιο Ο Πρόεδρος Ο Πρόεδρος Παράρτημα Κατάλογος διεθνών οργανισμών στους οποίους αναφέρεται το άρθρο 27 παράγραφος 2 1. Οργανισμοί των Ηνωμένων Εθνών (όπως η UNHCR) 2. Διεθνείς Οργανισμοί Μετανάστευσης (ΔΟΜ) 3. Διεθνής Επιτροπή του Ερυθρού Σταυρού. ΝΟΜΟΘΕΤΙΚΟ ΔΗΜΟΣΙΟΝΟΜΙΚΟ ΔΕΛΤΙΟ ΓΙΑ ΥΠΟΒΟΛΗ ΠΡΟΤΑΣΕΩΝ 1. ΠΛΑΙΣΙΟ ΤΗΣ ΠΡΟΤΑΣΗΣ/ΠΡΩΤΟΒΟΥΛΙΑΣ 1.1. Ονομασία της πρότασης/πρωτοβουλίας 1.2. Σχετικός(-οί) τομέας(-είς) πολιτικής που αφορά(-ούν) τη δομή ΔΒΔ/ΠΒΔ 1.3. Χαρακτήρας της πρότασης/πρωτοβουλίας 1.4. Στόχος (οι) 1.5. Αιτιολόγηση της πρότασης/πρωτοβουλίας 1.6. Διάρκεια και δημοσιονομικός αντίκτυπος της δράσης 1.7. Προβλεπόμενος(-οι) τρόπος(-οι) διαχείρισης 2. ΜΕΤΡΑ ΔΙΑΧΕΙΡΙΣΗΣ 2.1. Διατάξεις στον τομέα της παρακολούθησης και της υποβολής εκθέσεων 2.2. Σύστημα διαχείρισης και ελέγχου 2.3. Μέτρα για την πρόληψη περιπτώσεων απάτης και παρατυπίας 3. ΕΚΤΙΜΩΜΕΝΟΣ ΔΗΜΟΣΙΟΝΟΜΙΚΟΣ ΑΝΤΙΚΤΥΠΟΣ ΤΗΣ ΠΡΟΤΑΣΗΣ/ΠΡΩΤΟΒΟΥΛΙΑΣ 3.1. Τομέας(είς) του πολυετούς δημοσιονομικού πλαισίου και γραμμή(ές) δαπανών του προϋπολογισμού που επηρεάζονται 3.2. Εκτιμώμενος αντίκτυπος στις δαπάνες 3.2.1. Συνοπτική παρουσίαση της εκτιμώμενης επίπτωσης στις δαπάνες 3.2.2. Εκτιμώμενη επίπτωση στις επιχειρησιακές πιστώσεις 3.2.3. Εκτιμώμενος αντίκτυπος στις πιστώσεις διοικητικού χαρακτήρα 3.2.4. Συμβατότητα με το ισχύον πολυετές δημοσιονομικό πλαίσιο 3.2.5. Συμμετοχή τρίτων στη χρηματοδότηση 3.3. Εκτιμώμενος δημοσιονομικός αντίκτυπος στα έσοδα ΝΟΜΟΘΕΤΙΚΟ ΔΗΜΟΣΙΟΝΟΜΙΚΟ ΔΕΛΤΙΟ ΓΙΑ ΠΡΟΤΑΣΕΙΣ 1. ΠΛΑΙΣΙΟ ΤΗΣ ΠΡΟΤΑΣΗΣ/ΠΡΩΤΟΒΟΥΛΙΑΣ 1.1. Ονομασία της πρότασης/πρωτοβουλίας Κανονισμός του Ευρωπαϊκού Κοινοβουλίου και του Συμβουλίου για τη θέσπιση συστήματος εισόδου/εξόδου (ΣΚΕΕ ) για την καταχώριση δεδομένων εισόδου και εξόδου των υπηκόων τρίτων χωρών που διέρχονται από τα εξωτερικά σύνορα των κρατών μελών της Ευρωπαϊκής Ένωσης, με την επιφύλαξη της έγκρισης από την νομοθετική αρχή της πρότασης για τη θέσπιση, στο πλαίσιο του Ταμείου Εσωτερικής Ασφάλειας, του μέσου χρηματοδοτικής στήριξης των εξωτερικών συνόρων και των θεωρήσεων (COM (2011) 750) και με την επιφύλαξη της έγκρισης από τη νομοθετική αρχή της πρότασης κανονισμού του Συμβουλίου για τον καθορισμό του πολυετούς δημοσιονομικού πλαισίου για την περίοδο 2014-2020 (COM (2011) 398) και της διάθεσης ικανοποιητικού επιπέδου πόρων εντός του ανώτατου ορίου δαπανών του σχετικού κονδυλίου του προϋπολογισμού. 1.2. Σχετικός(-οί) τομέας(-είς) πολιτικής που αφορά(-ούν) τη δομή ΔΒΔ/ΠΒΔ[35] Τομέας πολιτικής: Τομέας εσωτερικών υποθέσεων (τίτλος 18) 1.3. Χαρακτήρας της πρότασης/πρωτοβουλίας x Η πρόταση/πρωτοβουλία αφορά νέα δράση ¨ Η πρόταση/πρωτοβουλία αφορά νέα δράση μετά από πιλοτικό έργο/προπαρασκευαστική δράση[36] ¨ Η πρόταση/ πρωτοβουλία αφορά την παράταση υφιστάμενης δράσης ¨ Η πρόταση/πρωτοβουλία αφορά δράση προσανατολισμένη προς νέα δράση 1.4. Στόχοι 1.4.1. Ο(οι) πολυετής(είς) στρατηγικός(οί) στόχος(οι) της Επιτροπής που αφορά η πρόταση/πρωτοβουλία Το πρόγραμμα της Στοκχόλμης που εγκρίθηκε από το Ευρωπαϊκό Συμβούλιο τον Δεκέμβριο του 2009 επαναβεβαίωσε τη δυναμική για τη δημιουργία συστήματος καταχώρισης εισόδου/ εξόδου (ΣΚΕΕ), που επιτρέπει την αποτελεσματική ανταλλαγή δεδομένων μεταξύ των κρατών μελών, διασφαλίζοντας παράλληλα την προστασία των δεδομένων. Η πρόταση για τη δημιουργία ενός ΣΚΕΕ περιλήφθηκε στο σχέδιο δράσης για την εφαρμογή του προγράμματος της Στοκχόλμης. Η χρηματοδότηση της ανάπτυξης της δέσμης για τα ευφυή σύνορα είναι μία από τις προτεραιότητες του Ταμείου Εσωτερικής Ασφάλειας (ΤΕΑ)[37]. 1.4.2. Ειδικός(οί) στόχος(οι) και δραστηριότητα(ες) ΔΒΔ/ΠΒΔ Το ΣΚΕΕ αποσκοπεί στην καλύτερη διαχείριση των εξωτερικών συνόρων και την καταπολέμηση της παράνομης μετανάστευσης με στόχο: την καταχώριση των αρχείων εισόδων και εξόδων των υπηκόων τρίτων χωρών στους οποίους χορηγείται άδεια βραχείας διαμονής· τον υπολογισμό και την παρακολούθηση της διάρκειας της επιτρεπόμενης διαμονής υπηκόων τρίτων χωρών στους οποίους χορηγείται άδεια βραχείας διαμονής· τη συγκέντρωση στατιστικών στοιχείων για τις εισόδους και εξόδους των υπηκόων τρίτων χωρών για τον σκοπό της ανάλυσης. Σχετική(-ές) δραστηριότητα(-ες) ΔΒΔ/ΠΒΔ Δραστηριότητες: Αλληλεγγύη – Εξωτερικά σύνορα, επιστροφή, πολιτική θεωρήσεων και ελεύθερη κυκλοφορία προσώπων (κεφάλαιο 18.02) 1.4.3. Αναμενόμενο(α) αποτέλεσμα(τα) και αντίκτυπος Να προσδιοριστούν τα αποτελέσματα που θα πρέπει να έχει η πρόταση/πρωτοβουλία όσον αφορά τους στοχοθετημένους(-ες) δικαιούχους/ομάδες. Το σύστημα θα παράγει ακριβείς πληροφορίες σχετικά με τα πρόσωπα που υπερβαίνουν τη διάρκεια της επιτρεπόμενης διαμονής για όλες τις αρμόδιες αρχές των κρατών μελών, οι οποίες θα συμβάλλουν στη σύλληψη και την επιστροφή των παράνομων μεταναστών και, με τον τρόπο αυτό, στην αντιμετώπιση της παράνομης μετανάστευσης γενικά. Θα παρέχει ακριβείς πληροφορίες σχετικά με τον αριθμό των προσώπων που διέρχονται τα εξωτερικά σύνορα της ΕΕ κάθε έτος, με περαιτέρω ανάλυση ανά ιθαγένεια και σημείο συνοριακής διέλευσης. Οι ίδιες αναλυτικές πληροφορίες θα παρέχονται ειδικά για τα πρόσωπα που υπερβαίνουν τη διάρκεια της επιτρεπόμενης διαμονής, παρέχοντας μία πολύ ασφαλέστερη βάση τεκμηρίωσης για το αν οι υπήκοοι μιας τρίτης χώρας θα πρέπει να υπόκεινται στην υποχρέωση θεώρησης ή όχι. Θα παρέχει βασικά δεδομένα για τον σκοπό της εξέτασης των αιτήσεων υπηκόων τρίτων χωρών για τη θέσπιση προγράμματος καταχώρισης ταξιδιωτών (ΠΚΤ) (νέα και επόμενα). Επιπλέον, θα δώσει στις αρμόδιες αρχές τις πληροφορίες που είναι αναγκαίες για να διασφαλιστεί ότι οι υπήκοοι τρίτων χωρών που δικαιούνται πρόσβαση στο ΠΚΤ ικανοποιούν πλήρως όλες τις απαραίτητες προϋποθέσεις, ιδίως όσον αφορά την τήρηση της διάρκειας της επιτρεπόμενης διαμονής. Θα επιτρέψει στις εθνικές αρχές να επαληθεύουν ότι οι τακτικοί ταξιδιώτες που είναι κάτοχοι θεώρησης πολλαπλής εισόδου δεν υπερβαίνουν την επιτρεπόμενη διάρκεια διαμονής στον χώρο Σένγκεν. 1.4.4. Δείκτες αποτελεσμάτων και αντικτύπου Να προσδιοριστούν οι δείκτες για την παρακολούθηση της υλοποίησης της πρότασης/πρωτοβουλίας. Κατά το στάδιο της ανάπτυξης Μετά την έγκριση του σχεδίου πρότασης και την έγκριση των τεχνικών προδιαγραφών, η ανάπτυξη του τεχνικού συστήματος θα ανατεθεί σε εξωτερικό ανάδοχο. Η ανάπτυξη των συστημάτων θα πραγματοποιηθεί σε κεντρικό και εθνικό επίπεδο υπό τον γενικό συντονισμό του Οργανισμού ΤΠ.